DEĊIŻJONI TAL-KUMMISSJONI

tat-18 ta' Diċembru 2009

dwar l-adozzjoni tal-Pjan ta' Ħidma għall-2010 għall-implimentazzjoni tat-tieni programm ta' azzjoni Komunitarja fil-qasam tas-saħħa (2008-13), dwar l-għażla, l-aġġudikazzjoni u kriterji oħra għal kontribuzzjonijiet finanzjarji għall-azzjonijiet ta' dan il-programm u l-ħlas Komunitarju għall-Konvenzjoni tal-Qafas tal-WHO dwar il-kontroll tat-Tabakk

(notifikata bid-dokument C(2009) 10183)

(2009/964/UE)

IL-KUMMISSJONI EWROPEA,

Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,

Wara li kkunsidrat id-Deċiżjoni Nru 1350/2007/KE tal-Parlament Ewropew u tal-Kunsill tat-23 ta' Ottubru 2007 li tistabbilixxi t-tieni programm ta' azzjoni Komunitarja fil-qasam tas-saħħa (2008-13) (1), u b'mod partikolari l-Artikolu 8(1) tagħha,

Wara li kkunsidrat id-Deċiżjoni tal-Kummissjoni 2004/858/KE tal-15 ta' Diċembru 2004 li twaqqaf aġenzija eżekuttiva bl-isem Aġenzija Eżekuttiva għall-Programm dwar is-Saħħa Pubblika għat-tmexxija tal-azzjoni Komunitarja fil-qasam tas-saħħa pubbilka – b'applikazzjoni tar-Regolament (KE) Nru 58/2003 (2), u b'mod partikolari l-Artikolu 6 tagħha,

Billi:

ADOTTAT DIN ID-DEĊIŻJONI:

Artikolu 1

1. Il-Pjan ta' Ħidma għall-2010 għall-implimentazzjoni tat-tieni programm ta' azzjoni Komunitarja fil-qasam tas-saħħa (2008-13) kif stabbilit fl-Anness I u l-kriterji tal-għażla u tal-aġġudikazzjoni u kriterji oħra marbutin mal-kontribuzzjonijiet finanzjarji għall-azzjonijiet skont it-tieni Programm Komunitarju fil-qasam tas-saħħa (2008-13), kif stipulat fl-Annessi II, IV, V u VI, u l-ħas Komunitarju lill-Konvenzjoni tal-Qafas tal-WHO dwar il-Kontroll tat-Tabakk huma adottati permezz ta' dan ta' hawnhekk.

Dawn iservu bħala d-deċiżjoni għall-iffinanzjar tal-għotjiet u l-kuntratti li l-aġġudikazzjoni tagħhom ma teħtieġx id-deċiżjoni tal-Kummissjoni.

L-implimentazzjoni tal-Pjan ta' Ħidma tiddependi fuq l-adozzjoni mill-Awtorità Baġitarja tal-allokazzjonijiet baġitarji proposti mill-Kummissjoni fil-Abbozz Preliminari tal-Baġit 2010.

2. Fl-ambitu tal-baġit indikattiv massimu għal kull azzjoni speċifika, tibdil kumulattiv li ma jaqbiżx l-20 % mhuwiex meqjus bħala sostanzjali sakemm ma jaffettwax b'mod sinifikanti n-natura u l-għanijiet tal-Pjan ta' Ħidma. L-uffiċjal awtorizzanti, kif imsemmi fl-Artikolu 59 tar-Regolament Finanzjarju, jista' jadotta dan it-tibdil skont il-prinċipji ta' ġestjoni finanzjarja soda.

3. Id-Direttur Ġenerali tas-Saħħa u l-Konsumaturi għandu jiżgura l-implimentazzjoni globali ta' dan il-Pjan ta' Ħidma.

Artikolu 2

L-għotjiet identifikati f'dan il-Pjan ta' Ħidma għal entitajiet b'monopolju de jure jew de facto għandhom jiġu aġġudikati skont il-kundizzjonijiet previsti fl-Artikolu 168(1)(c) u (f) tar-regoli implimentattivi tar-Regolament Finanzjarju.

Artikolu 3

L-allokazzjonijiet baġitarji meħtieġa għall-ġestjoni tal-programm għal azzjoni Komunitarja fil-qasam tas-saħħa pubblika (2008-13) għandhom jiġu ddelegati lill-“Aġenzija Eżekuttiva għas-Saħħa u l-Konsumaturi” skont il-kundizzjonijiet u fl-ambitu tal-limiti tal-ammonti stabbiliti fil-Pjan ta’ Ħidma fl-Anness I.

Is-sussidju operattiv imdaħħal fil-linja tal-baġit 17 01 04 30 għandu jitħallas lill-“Aġenzija Eżekuttiva għas-Saħħa u l-Konsumaturi”.

Artikolu 4

L-approprijazzjonijiet koperti mill-Pjan ta’ Ħidma fl-Anness I jistgħu jintużaw biex jitħallas imgħax awtomatiku b’konformità mal-Artikolu 83 tar-Regolament Finanzjarju.

Artikolu 5

Din id-Deċiżjoni hija indirizzata lid-Direttur Ġenerali għas-Saħħa u l-Konsumaturi.

(1) ĠU L 301, 20.11.2007, p. 3.

(2) ĠU L 369, 16.12.2004, p. 73.

(3) ĠU L 248, 16.9.2002, p. 1.

(4) ĠU L 357, 31.12.2002, p. 1.

ANNESS I

Pjan ta' Ħidma Annwali 2010 inklużi l-implikazzjonijiet baġitarji u l-kriterji għall-finanzjament marbutin mal-għotjiet

1. KUNTEST ĠENERALI

1.1. Politika u kuntest legali

Id-Deċiżjoni 1350/2007/KE tal-Parlament Ewropew u tal-Kunsill (1) (minn hawn ‘il quddiem “id-Deċiżjoni tal-Programm”) stabbilixxiet it-tieni programm ta' azzjoni Komunitarja fil-qasam tas-saħħa (2008-13), minn hawn ‘il quddiem “it-tieni Programm tas-Saħħa”.

It-tieni Programm tas-Saħħa huwa maħsub biex jikkumplementa, isostni u jżid il-valur lill-politiki tal-Istati Membri u jikkontribwixxi għal żieda fis-solidarjetà u l-prosperità fl-Unjoni Ewropea. L-għanijiet tal-Programm huma li jtejjeb is-sigurtà tas-saħħa taċ-ċittadini; il-promozzjoni tas-saħħa, inkluż it-tnaqqis tal-inugwaljanzi fis-saħħa; il-ħolqien u t-tixrid ta' informazzjoni u għarfien dwar is-saħħa.

L-Artikolu 8(1) tad-Deċiżjoni tal-Programm jiddikjara li l-Kummissjoni għandha tadotta:

(a) il-Pjan ta' Ħidma annwali għall-implimentazzjoni tal-Programm li jistabbilixxi: (i) il-prijoritajiet u l-azzjonijiet li għandhom jiġu attwati, inkluża l-allokazzjoni ta' riżorsi finanzjarji; (ii) il-kriterji għall-perċentwali ta' kontribuzzjoni finanzjarja Komunitarja, inklużi l-kriterji għall-ivvalutar dwar jekk tapplikax utilità eċċezzjonali jew le; (iii) l-arranġamenti għall-implimentazzjoni tal-istrateġiji u l-azzjonijiet konġunti msemmija fl-Artikolu 9;

(b) il-kriterji tal-għażla u tal-aġġudikazzjoni u kriterji oħra marbutin mal-kontribuzzjonijiet finanzjarji għall-azzjonijiet tal-Programm b’konformità mal-Artikolu 4.

Skont l-Artikolu 75 tar-Regolament Finanzjarju (RF) applikabbli għall-baġit ġenerali tal-Komunitajiet Ewropej, deċiżjoni finanzjarja adottata mill-istituzzjoni jew l-awtoritajiet li lilhom ikunu ġew iddelegati s-setgħat mill-istituzzjoni għandha tippreċedi l-impenn tan-nefqa. Skont l-Artikolu 90 tar-regoli dettaljati għall-implimentazzjoni tar-Regolament Finanzjarju (RF), id-deċiżjoni li tadotta l-programm ta' ħidma annwali msemmi fl-Artikolu 110 tar-RF, tista' titqies li hi d-deċiżjoni għall-iffinanzjar sakemm din tikkostitwixxi qafas dettaljat biżżejjed. Il-mira ta' dan id-dokument hi li dawn l-obbligi jiġu ssodisfati u li hu jippreżenta l-attivitajiet differenti skedati għall-2010, li hija t-tielet sena tal-implimentazzjoni tat-tieni Programm tas-Saħħa.

L-Aġenzija Eżekuttiva għas-Saħħa u l-Konsumaturi (AESK) għandha tgħin lill-Kummissjoni fl-implimentazzjoni tal-Pjan ta' Ħidma għall-2010 skont id-dispożizzjonijiet ta' dan il-Pjan ta' Ħidma u skont id-Deċiżjoni tal-Kummissjoni C(2008) 4943 tad-9 ta' Settembru 2008 li tiddelegalha s-setgħat.

1.2. Riżorsi

Id-Deċiżjoni tal-Programm tiffissa baġit totali ta' EUR 321 500 000 għall-perjodu mill-1 ta' Jannar 2008 – 31 ta' Diċembru 2013.

L-awtorità baġitarja approvat baġit totali ta' EUR 47 100 000 (2) għall-2010 għal-linji baġitarji 17 03 06 u 17 01 04 02.

Linja baġitarja 17 03 06 – Azzjoni Komunitarja fil-qasam tas-saħħa Eur 45 700 000 17 01 04 02 – Nefqa fuq ġestjoni amministrattiva Eur 1 400 000 TOTAL Eur 47 100 000

Il-linja baġitarja “17 01 04 02 – Nefqa fuq ġestjoni amministrattiva tal-programm” għandha tintuża għall-organizzazzjoni ta' laqgħat ta' ħidma u għal-laqgħat tal-esperti, għall-pubblikazzjonijiet, diversi attivitajiet ta' komunikazzjoni u nfiq kurrenti ieħor li jsostni l-implimentazzjoni tal-għanijiet tat-tieni Programm ta' Ħidma. Il-Kummissjoni tibqa’ responsabbli għall-implimentazzjoni ta' din il-linja baġitarja.

Il-kontribuzzjonijiet addizzjonali mingħand il-pajjiżi tal-EFTA li huma membri taż-Żona Ekonomika Ewropea (l-Iżlanda, il-Liechtenstein, u n-Norveġja) u mingħand pajjiżi kandidati li qed jipparteċipaw fil-Programm huma stmati li jlaħħqu EUR 1 186 920 mill-pajjiżi EFTA/ŻEE u EUR 138 000 mill-Kroazja (3).

Il-baġit totali għall-2010 għalhekk huwa stmat għal EUR 48 424 920:

— it-total għall-baġit operattiv huwa stmat għal EUR 46 984 640;

— it-total għall-baġit amministrattiv huwa stmat għal EUR 1 440 280.

Il-linja baġitarja għall-approprijazzjonijiet amministrattivi marbuta mal-EAHC hija 17 01 04 30.

1.2.1. Ammonti indikattivi

L-ammonti indikattivi fil-kapitoli li jmiss huma indikattivi. B’konformità mal-Artikolu 90(4) tar-RF, taħt kull mekkaniżmu ta' finanzjament huwa possibbli li jkun hemm varjazzjonijiet li ma jkunux sostanzjali fl-ambitu ta' +/- 20 % għal kull partita.

2. MEKKANIŻMI TA' FINANZJAMENT

Il-firxa sħiħa ta' mekkamiżmi ta' finanzjament offruta taħt it-tieni Programm tas-Saħħa għandha tiġi implimentata fl-2010. Il-baġit għas-sejħa għall-proposti għall-proġetti tnaqqas u saret konċentrazzjoni akbar fuq is-sejħiet għall-offerti u mekkaniżmi oħra ta' finanzjament, bħalma huma azzjonijiet konġunti u għotjiet ta' operat. Dan jimmira li jimmassimizza l-effiċjenza u l-valur miżjud ta' azzjonijiet finanzjati, u jiżgura li l-finanzi jkunu mmirati b’mod aktar dirett biex jilħqu l-għanijiet tal-Programm. Madankollu, f’każ li r-riżorsi mill-baġit operattiv kellhom jibqgħu disponibbli fl-aħħar tal-2010, dawn għandhom jiġu allokati mill-ġdid għall-finanzjament ta' għotjiet li jintgħażlu bħala prijorità permezz tas-sejħa tal-2010 għal proposti għall-proġetti.

Il-mekkaniżmi kollha tra’ finanzjament għandhom jitwettqu taħt ir-responsabilità tal-AESK, minbarra l-punti 2.7, 2.8 u 2.9, li jaqgħu taħt ir-responsabilità diretta tal-Kummissjoni, u wħud mis-sejħiet għall-offerti, (il-punt 2.2), li għandhom jitwettqu mill-Kummissjoni. Is-sejħiet u l-informazzjoni rilevanti jiġu ppubblikati fil-websajt tal-AESK (4).

Għal kull waħda mit-temi diskussi fit-taqsimiet 3.2 Temi indirizzati fl-ewwel għan “Intejbu s-sigurtà tas-saħħa taċ-ċittadini”, 3.3 Temi indirizzati fit-tieni għan “Il-promozzjoni tas-saħħa”, u 3.4 Suġġetti indirizzati fit-tielet għan “Il-ġenerazzjoni u t-tixrid tal-informazzjoni u l-għarfien tas-saħħa”, għandu jkun applikabbli biss il-mekkaniżmu tal-finanzjament indikat f’suġġett.

Skont il-premessa 33 tad-Deċiżjoni tal-Programm, għandha tiġi ffaċilitata l-kollaborazzjoni ma' pajjiżi terzi li mhumiex jipparteċipaw fil-programm. Iżda, dan ma għandu jinvolvi l-ebda kontribuzzjoni finanzjarja li taqa’ taħt il-Programm għal dawk il-pajjiżi. Minkejja dan, l-ispejjeż tal-ivjaġġar u għall-għajxien għall-esperti mistiedna minn pajjiżi bħal dawn jew li sejrin hemm jistgħu jitqiesu bħala spejjeż eliġibbli f’każijiet eċċezzjonali, iġġustifikati kif xieraq, u fil-każijiet fejn dan jikkontribwixxi b’mod dirett għall-għanijiet tal-Programm.

2.1. Sejħa għal proposti għall-proġetti

L-għotjiet għandhom jiġu ffinanzjati taħt il-linja baġitarja 17 03 06 – Azzjoni Komunitarja fil-qasam tas-saħħa. L-ammont indikattiv totali għas-Sejħa għal proposti għall-proġetti huwa stmat għal EUR 13 399 640 (madwar 28,5 % tal-baġit operattiv).

Sejħa għall-proposti għall-proġetti għandha tiġi ppubblikata fil-Ġurnal Uffiċjali fl-aħħar tliet xhur tal-2009 (data indikattiva). Hija għandha tiddeskrivi l-oqsma għall-finanzjament, il-kriterji tal-għażla u tal-aġġudikazzjoni u l-proċeduri għall-applikazzjoni u l-approvazzjoni.

Il-proġetti kollha għandhom jipprovdu valur miżjud Ewropew għoli u għandhom ikunu innovattivi minnhom infushom. Iż-żmien li jdumu normalment ma għandux jaqbeż it-tliet snin. L-impatt mistenni ta' għandu jitkejjel permezz ta' indikaturi xierqa, preferibbilment bl-indikatur Snin ta' Ħajja Sana (Healthy Life Years). Fejn huwa rilevanti, l-informazzjoni għandha tinkludi kif se jittieħdu inkunsiderazzjoni l-perspettiva skont is-sessi u l-inugwaljanzi fejn tidħol is-saħħa.

Se jitqiesu għall-finanzjament bis proposti ta' proġetti li direttament jikkorrispondu għat-temi speċifiċi deskritti fit-taqsimiet 3.2, 3.3 and 3.4 u fejn “sejħa għall-proposti għall-proġetti” hija indikata bħala l-mekkaniżmu ta' finanzjament. Proposti li jindirizzaw biss il-qasam usa’ tas-suġġett mingħajr ma jikkorisspondi mad-deskrizzjoni speċifika ta' tema speċifika mhumiex se jiġu kkunsidrati għal finanzjament.

Fejn rilevanti, il-proposti kollha jridu juru sinerġiji ma' attivitajiet attwali ta' riċerka ffinanzjati taħt it-tema tas-saħħa u temi oħra marbuta mas-7 Programm Qafas ta' Riċerka (5).

Fejn għandha x’taqsam l-allokazzjoni tar-riżorsi għas-sejħa għal proposti għall-proġetti, għandu jiġi segwit bilanċ bejn l-għanijiet differenti ta' żvilupp tal-Programm, filwaqt li jittieħdu inkunsiderazzjoni l-kwalità u l-kwantità tal-proposti li jkunu daħlu, sakemm ma jinqalgħu ebda emerġenzi partikolari fis-settur tas-saħħa (pereżempju, xi influwenza pandemika) li jkunu jiġġustifikaw riallokazzjoni ta' riżorsi.

Minħabba n-natura kumplementari u motivazzjonali tal-għotjiet Komunitarji, mill-inqas 40 % tal-ispejjeż tal-proġett iridu jiġu ffinanzjati minn sorsi oħra. Konsegwentement, il-kontribuzzjonijiet finanzjarji normali jistgħu jkunu sa 60 % kull proġett tal-ispejjeż eliġibbli għall-proġetti kkunsidrati. F’kull każ se tkun iddeterminata l-perċentwali massima li għandha tiġi aġġudikata.

Tista’ tkun mistennija kontribuzzjoni Komunitarja massima mingħand kull benefiċjarju (jiġifieri, mingħand kull benefiċjarju prinċipali u mingħand kull benefiċjarju assoċjat) ta' 80 % tal-ispejjeż eliġibbli meta proposta tkun ta' utilità eċċezzjonali, kif speċifikat fil-punt 3.1. Mhux aktar minn 10 % tal-proġetti ffinanzjati għandhom jirċievu kontribuzzjoni Komunitarja ta' aktar minn 60 %.

Għandu jiġi nnutat li l-ammont indikattiv għall-parteċipazzjoni finanzjarja Komunitarja fil-proġetti magħżula jista’ jiżdied sa mhux iżjed minn 10 % fejn għandu x’jaqsam l-ammont mitlub mill-benefiċjarju. Fi kwalunkwe każ ikun limitat għall-ammont meqjus bħala meħtieġ għall-eżekuzzjoni tal-proġett.

Dettalji dwar il-kriterji tal-għażla u tal-aġġudikazzjoni u kriterji oħra marbuta mal-kontribuzzjonijiet finanzjarji għall-azzjonijiet tal-Programm, skont l-Artikolu 4 tad-Deċiżjoni tal-Programm, jidhru fl-Anness II.

Dettalji dwar l-eliġibilità tal-ispejjeż ta' vjaġġar u għajxien huma previsti fl-Anness III.

2.2. Sejħiet għall-Offerti

Is-servizzi tal-akkwisti għandhom jiġu ffinanzjati taħt 17 03 06 – Azzjoni Komunitarja fil-qasam tas-saħħa. L-għadd indikattiv ta' kuntratti huwa speċifikat fil-punti 3.2, 3.3 u 3.4 ta' dan il-Pjan ta' Ħidma. Il-kuntratti kollha huma kuntratti ta' servizz.

L-ammont indikattiv totali għas-sejħa għall-offerti huwa stmat li jlaħħaq EUR 15 165 000 (madwar 32,3 % tal-baġit operattiv). Is-sejħiet għall-offerti għandhom jiġu varati fil-Ġurnal Uffiċjali fl-ewwel sitt xhur tal-2010 (data indikattiva).

2.3. Azzjonijiet konġunti

L-azzjonijiet konġunti għandhom jiġu ffinanzjati taħt il-linja baġitarja 17 03 06 – Azzjoni Komunitarja fil-qasam tas-saħħa. L-ammont indikattiv totali għas-sejħa għal proposti għall-azzjonijiet konġunti huwa stmat għal EUR 10 600 000 (madwar 22,6 % tal-baġit operattiv). Sejħa għall-proposti għall-azzjonijiet konġunti għandha tiġi ppubblikata fil-Ġurnal Uffiċjali fl-aħħar tliet xhur tal-2009 (data indikattiva).

Ċerti azzjonijiet se jkunu eliġibbli għal finanzjament bħala azzjonijiet konġunti mill-Komunità u wieħed jew aktar mill-Istati Membri jew mill-Komunità u l-awtoritajiet kompetenti ta' pajjiżi oħra li jkunu qed jipparteċipaw fil-Programm. Il-pajjiżi parteċipanti se jiġu mistiedna jressqu proposti permezz ta' sejħa għal proposti għal azzjonijiet konġunti li ġew identifikati espliċitament bħala tali fil-punti 3.2, 3.3 u 3.4.

Dawn il-kontribuzzjonijiet Komunitarji jistgħu jiġu aġġudikati lil korp pubbliku jew korp li ma joperax bi skop ta' qligħ indikat mill-Istat Membru jew l-awtorità kompetenti kkonċernata. Azzjonijiet konġunti għandhom ikunu miftuħa għall-Istati Membri kollha u għal pajjiżi oħra li jipparteċipaw fil-Programm.

Il-kontribuzzjoni Komunitarja għall-azzjonijiet konġunti ma għandhiex taqbeż il-50 %, ħlief f’każijiet ta' utilità eċċezzjonali fejn il-kontribuzzjoni Komunitarja ma għandhiex taqbeż is-70 %. Utilità eċċezzjonali tapplika għal dawk l-azzjonijiet konġunti li:

— jissodisfaw il-kriterji speċifikati fil-punt 3.1, u

— li fihom ikun hemm jipparteċipaw korpi minn mhux anqas minn 10 pajjiżi parteċipanti jew, fejn l-azzjoni tkun proposta minn entità minn Stat Membru li l-adeżjoni tiegħu mal-Unjoni Ewropea saret wara l-1 ta' Mejju 2004 jew minn pajjiż kandidat, ikollhom jipparteċipaw fihom 3 pajjiżi parteċipanti.

Il-kriterji ta' għażla u aġġudikazzjoni għal azzjonijiet konġunti huma dettaljati fl-Anness IV.

Dettalji dwar l-eliġibilità tal-ispejjeż ta' vjaġġar u għajxien jinsabu fl-Anness III.

2.4. Għotjiet operattivi

L-għotjiet operattivi għandhom jiġi ffinanzjati taħt il-linja Baġitarja 17 03 06 – Azzjoni Komunitarja fil-qasam tas-saħħa. L-ammont indikattiv totali għas-sejħa għal proposti għall-għotjiet operattivi huwa stmat għal EUR 2 000 000 (madwar 4,3 % tal-baġit operattiv). Minn dan l-ammont EUR 800 000 huma riżervati għal għotjiet operattivi ġodda speċifikament imsemmija fit-taqsimiet 3.2, 3.3 u 3.4 fejn “għotja operattiva” hija indikata bħala l-mekkaniżmu ta' finanzjament. EUR 1 200 000 huma riżervati għat-tiġdid tal-għotjiet operattivi aġġudikati skont il-Pjan ta' Ħidma tal-2009. Sejħa għall-proposti għandha tiġi ppubblikata fil-Ġurnal Uffiċjali fl-aħħar tliet xhur tal-2009 (data indikattiva).

Sostenn finanzjarju għall-attivitiet jista’ jiġi aġġudikat lil dawk l-organizzazzjonijiet li jissodisfaw il-kriterji ppreżentati fl-Anness V.

Is-sostenn finanzjarju ma għandux jaqbeż is-60 % tan-nefqa involuta fit-twettiq tal-attivitajiet eliġibbli. Fil-każi ta' utilità eċċezzjonali, il-kontribuzzjoni Komunitarja ma għandhiex taqbeż it-80 %. Il-kriterji għal utilità eċċezzjonali huma definiti fil-punt 3.1.

Kif stipulat fl-Artikolu 4(2) tad-Deċiżjoni tal-Programm, it-tiġdid tal-kontributi finanzjarji stabbiliti fil-paragrafu 1(b) tal-entitajiet mhux governattivi u netwerks speċjalizzati jistgħu jkunu eżenti mill-prinċipju tat-tnaqqis gradwali. Bħala regola ġenerali, din l-eżenzjoni għandha tapplika għal organizzazzjonijiet applikanti li ma jirċievu l-ebda finanzjament mis-settur privat (6) jew ikollhom kwalunkwe interess ieħor ta' kunflitt għat-tħaddim tagħhom (finanzjament tal-qalba). Għall-għotjiet operattivi mġedda l-oħra kollha, se jiġi applikat tnaqqis ta' 5 punti perċentwali meta mqabbel mal-perċentwali Komunitarja ta' kofinanzjament miftiehma fil-ftehim tal-għotja wara s-sejħa għall-proposti 2009.

2.5. Konferenzi fil-qasam tas-saħħa pubblika u l-valutazzjoni tar-riskju

Il-kontribuzzjonijiet finanzjarji għall-konferenzi organizzati fil-qasam tas-saħħa pubblika u l-valutazzjoni tar-riskju għandhom jiġu ffinanzjati taħt il-linja baġitarja 17 03 06 – Azzjoni Komunitarja fil-qasam tas-saħħa. L-ammont indikattiv totali għas-Sejħa għal proposti għall-konferenzi huwa stmat għal EUR 800 000 (madwar 1,7 % tal-baġit operattiv). EUR 200 000 għal konferenzi organizzati mill-Presidenza tal-Unjoni u EUR 600 000 għal konferenzi oħrajn. Sejħa għall-proposti għall-konferenzi għandha titnieda fl-aħħar tliet xhur tal-2009 (data indikattiva).

Għal raġunijiet amministrattivi, il-konferenzi kollha eliġibbli għal kofinanzjament, apparti mill-konferenzi tal-Presidenza, iridu jsiru fl-2011.

2.5.1. Konferenzi organizzati mill-Presidenza tal-Unjoni Ewropea

Żewġ konferenzi organizzati mill-Presidenza tal-Unjoni Ewropea, waħda għal kull Presidenza fl-2010, huma eliġibbli għal kofinanzjament mill-Komunità ta' mhux aktar minn EUR 100 000 għal kull konferenza, bir-rata massima għal kofinanzjamenti Komunitarju ta' 50 % tal-ispejjeż eliġibbli totali.

Dawn l-avvenimenti, li huma ta' natura politika għolja u li jinvolvu rappreżentanza fl-ogħla livell kemm mill-Awtoritajiet Nazzjonali kif ukoll rappreżentanti Ewropej, għandhom jiġu organizzati esklussivament mill-Istat Membru li jkollu l-Presidenza f’idejh. Minħabba r-rwol uniku tal-Presidenza fil-qafas tal-attivitajiet Komunitarji, l-Istat Membru responsabbli għall-organizzazzjoni tal-avveniment huwa kkunsidrat bħala li għandu monopolju de jure.

Skont l-Artikolu 168(1)(c) tar-Regolament tal-Implimentazzjoni, għotjiet jistgħu jiġu allokati mingħajr sejħa għal proposti lil organizzazzjonijiet f’sitwazzjoni ta' monopolju de jure jew de facto, li dwar dan tkun ingħatat prova xierqa fid-deċiżjoni tal-aġġudikazzjoni.

Permezz tar-Rappreżentanza Permanenti, il-Presidenza għandha tressaq talba għal għotja lis-servizzi tal-Kummissjoni għall-konferenza kkonċernata mill-inqas erba’ xhur qabel l-avveniment. It-talba għal għotja għandha tispeċifika t-tema tal-konferenza, l-abbozz tal-programm, il-baġit provviżorju u l-kompożizzjoni tal-kumitati xjentifiċi u organizzattivi.

Għall-2010 l-konferenzi tal-Presidenza previsti huma: Konferenza Annwali tal-e-health 2010 li għandha ssir f’Marzu 2010 taħt il-Presidenza Spanjola, u konferenza dwar il-ħaddiema fil-qasam tas-Saħħa li għandha ssir f’Settembru 2010 taħt il-Presidenza Belġjana.

2.5.2. Konferenzi oħra

Skont l-Artikolu 2(2) u l-punt 3 tal-Anness għad-Deċiżjoni tal-Programm, il-kontribuzzjonijiet finanzjarji mill-Komunità jistgħu jiġu aġġudikati għall-organizzazzjoni ta' konferenzi li:

— jikkorrispondu direttament ma' waħda mit-temi deskritti fit-taqsimiet 3.2, 3.3 u 3.4, ukoll jekk jissemma mekkaniżmu differenti ta' finanzjament;

— għandhom dimensjoni wiesgħa tal-Unjoni Ewropea, b’parteċipanti li ġejjin minn mill-inqas 10 pajjiżi li jipparteċpaw fit-tieni Programm tas-Saħħa;

— jiġu organizzati minn korp pubbliku jew minn korp li ma joperax bi skop ta' qligħ, stabbilit f’Pajjiż li jkun qed jipparteċipa fit-tieni Programm tas-Saħħa u li għandu esperjenza relevanti f’kooperazzjoni fil-livell tal-UE.

Il-kriterji għall-aġġudikazzjoni tal-appoġġ finanzjarju għal organizzazzjonijiet Ewropej għall-organizzazzjoni tal-konferenzi huma speċifikati fl-Anness VI. Konferenzi magħżula huma eliġibbli għall-kontribuzzjoni Komunitarja għal mhux iktar minn EUR 100 000 għal kull konferenza (massimu ta' 50 % tal-baġit totali). Kull għotja aġġudikata tista’ tipprovdi finanzjament għal massimu ta' żewġ konferenzi. Konferenzi li jkopru firxa wiesgħa ħafna ta' kwistjonijiet differenti tas-saħħa, li huma ta' relevanza politika għolja ħafna, li għandhom għadd kbir ta' organizzazzjonijiet involuti u udjenza sinifikanti jistgħu b’mod eċċezzjonali jiġu aġġudikati kontribuzzjoni finanzjarja ta' mhux iktar minn EUR 200 000.

2.6. Kooperazzjoni ma' organizzazzjonijiet internazzjonali

Il-fondi għal azzjonijiet ma' organizzazzjonijiet internazzjonali għandhom jiġu ffinanzjati taħt il-linja baġitarja 17 03 06 – Azzjoni Komunitarja fil-qasam tas-saħħa. L-ammont indikattiv totali huwa stmat għal EUR 3 500 000 (madwar 7,5 % tal-baġit operattiv).

Skont l-Artikolu 12 tad-Deċiżjoni tal-Programm, relazzjonijiet u kooperazzjoni ma' għaqdiet internazzjonali rilevanti għandhom ikunu mħeġġa. Dan għandu jsir ma' dawk l-organizzazzjonijiet internazzjonali li għandhom il-kapaċità meħtieġa biex jindirizzaw prijoritajiet tas-saħħa tal-Unjoni Ewropea kif identifikati fil-Pjan ta' Ħidma annwali. Hija għandha tkun ibbażata fuq kollaborazzjoni effettiva mal-Kummissjoni.

L-organizzazzjonijiet internazzjonali elenkati hawn taħt għandhom kapaċitajiet speċifiċi marbuta mal-isfera ta' attività tagħhom. Dan jagħmilhom partikolarment ikkwalifikati biex iwettqu ċerti azzjonijiet speċifikati fil-Pjan ta' Ħidma. Għalhekk l-għotjiet diretti huma meqjusa bħala l-iktar mekkaniżmu xieraq u effettiv għalihom. Barra minn hekk, għotjiet diretti għandhom itejbu s-sinerġiji u l-kapaċità ta' reazzjoni għall-organizzazzjonijiet internazzjonali rilevanti.

Għall-Pjan ta' Ħidma attwali, organizzazzjoni internazzjonali hija definita bħala forma ta' kooperazzjoni intergovermentali stabbilita minn stati permezz tal-iffirmar ta' ftehim internazzjonali li hija reġistrata jew li tressqet biex tiġi rreġistrata mas-Segretarjat tan-Nazzjonijiet Uniti, li għandha struttura permanenti ta' organizzazzjoni u li hija mogħnija bi status legali bbażat fuq il-ftehim internazzjonali relevanti li jippermetti l-eżerċitar tal-funzjonijiet tagħha u l-issodisfar tal-iskop tagħha.

Skont l-Artikolu 168(1) il-premessa (f) tar-Regolament tal-Implimentazzjoni, il-finanzjament għal azzjonijiet ma' organizzazzjonijiet internazzjonali għandu jiġi allokat permezz ta' ftehimiet ta' għotjiet mingħajr sejħa għall-offerti fuq temi identifikati speċifikament f’dan il-Pjan ta' Ħidma. L-organizzazzjonijiet internazzjonali u l-uffiċċji nazzjonali jew reġjonali tagħhom mhumiex eliġibbli għall-finanzjament bħala benefiċjarji ewlenin jew assoċjati fl-ebda sejħa għall-offerti.

L-ammont tal-kontribuzzjoni finanzjarja jista’ jkun ta' sa 60 % tal-ispejjeż eliġibbli għall-azzjonijiet meqjusa għal kull organizzazzjoni. L-Aġenzija Eżekuttiva għas-Saħħa u l-Konsumatur (EAHC) għandha tiddetermina l-kontribuzzjoni Komunitarja u l-perċentwali massima li għandha tiġi aġġudikata f’kull każ.

Skont il-premessa 33 tad-Deċiżjoni tal-Programm, attivitajiet li jinvolvu pajjiżi terzi li ma jipparteipawx fit-tieni Programm tas-Saħħa ma għandhomx jitqiesu bħala spejjeż eliġibbli. Dan japplika wkoll fir-rigward ta' ftehimiet ta' għotja ma' organizzazzjonijiet internazzjonali. Minkejja dan, l-ispejjeż tal-ivjaġġar u għall-għajxien għall-esperti mistiedna minn pajjiżi bħal dawn jew li sejrin hemm jistgħu jitqiesu bħala spejjeż eliġibbli f’każijiet eċċezzjonali, iġġustifikati kif xieraq, u fil-każijiet fejn dan jikkontribwixxi b’mod dirett għall-għanijiet tat-tieni Programm tas-Saħħa.

Il-finanzjament jista’ jiġi aġġudikat biss lill-organizzazzjonijiet internazzjonali li ġejjin fl-2010:

— L-Organizzazzjoni għall-Kooperazzjoni Ekonomika u l-Iżvilupp (OECD)

— L-Organizzazzjoni Dinjija tas-Saħħa (WHO)

— L-Osservatorju Ewropew għall-Politiki tas-Saħħa u s-Sistemi tas-Saħħa

— Il-Kunsill tal-Ewropa (CoE)

— Aġenzija Internazzjonali għar-Riċerka fuq il-Kanċer (IARC).

2.7. Kumitati Xjentifiċi

L-attività tal-Kumitati Xjentifiċi rilevanti għas-Saħħa Pubblika għandha tiġi ffinanzjata taħt il-linja baġitarja 17 03 06 – Azzjoni Komunitarja fil-qasam tas-saħħa.

L-għan tal-Kumitati Xjentifiċi huwa li jipprovdu lill-Kummissjoni b’pariri indipendenti, ta' kwalità għolja dwar riskji għas-saħħa. Il-finanzjament maħsub biex jiżgura t-tħaddim tal-Kumitati Xjentifiċi skont id-Deċiżjoni tal-Kummissjoni 2008/721/KE (7): indennitajiet speċjali. L-indennitajiet speċjali jitħallus lill-esperti għall-parteċipazzjoni tagħhom f’laqgħat u għax-xogħol fuq opinjonijiet xjentifiċi.

Ammont globali ta' EUR 270 000 (madwar 0,6 % tal-baġit operattiv) għandu jiġi allokat għall-ħlas ta' benefiċċji għal parteċipanti f’laqgħat relatati max-xogħol tal-kumitati xjentifiċi u ta' relaturi għat-tlestija tal-opinjonijiet tal-kumitati xjentifiċi, fil-qafas tal-Kumitati Xjentifiċi. (8) Dawn il-benefiċċji għandhom ikopru l-oqsma kollha rilevanti għat-tieni Programm tas-Saħħa, jiġifieri 100 % tal-ispejjeż għal SCHER (Kumitat Xjentifiku dwar Riskji għas-Saħħa u dawk Ambjentali) u 50 % (bħala perċentwali indikattiva) tal-ispejjeż għal SCENIHR (Kumitat Xjentifika dwar Riskji għas-Saħħa Emerġenti u Identifikati Riċentement) u għall-koordinazzjoni.

2.8. Attivitajiet oħra

Attivitajiet oħra bħal:

— l-organizzazzjoni ta' laqgħat ta' ħidma u laqgħat għall-esperti, inklużi seminars organizzati f’livell nazzjonali għal gruppi ta' esperti biex bejniethom iseħħ skambju tal-aħjar prattika fl-oqsma identifikati fil-Pjan ta' Ħidma annwali;

— il-pubblikazzjonijiet u d-diversi inizjattivi ta' komunikazzjoni għall-promozzjoni tat-tieni Programm tas-Saħħa;

għandhom jiġu ffinanzjati prinċipalment taħt il-linja baġitarja “17 01 04 02 – Nefqa għall-ġestjoni amministrattiva tal-programm” permezz ta' sejħiet għall-offerti.

Għal uħud mit-temi tekniċi speċifiċi, kif deskritt fil-kapitolu 3, huma previsti sejħiet għall-offerti premezz ta' ftehimiet amministrattivi maċ-Ċentru ta' Riċerka Konġunta (ĊRK) Huma għandhom jiġu ffinanzjati taħt il-linja baġitarja 17 03 06 – Azzjoni Komunitarja fil-qasam tas-saħħa. Iċ-ĊRK mhuwiex eliġibbli biex jirċievi finanzjament bħala benefiċjarju tal-għotjiet. Ammont globali ta' EUR 1 250 000 (madwar 2,7 % tal-baġit operattiv) għandu jiġi allokat għal dan l-iskop.

2.9. Ħlas Komunitarju lill-Konvenzjoni tal-Qafas tad-WHO dwar il-Kontroll tat-Tabakk

Il-Komunità Ewropea hija membru sħiħ tal-Konvenzjoni tal-Qafas tad-WHO dwar il-Kontroll tat-Tabakk (Framework Convention on Tobacco Control – FCTC). Il-ħlas tal-kontribuzzjoni Komunitarja 2010-2011 lill-FCTC għandu jsir taħt il-linja baġitarja 17 03 05 “Ftehimiet internazzjonali u sħubija ta' organizzazzjonijiet internazzjonali fil-qasam tas-saħħa pubblika u l-kontroll tat-tabakk”. Għalhekk il-kontribuzzjoni Komunitarja mhijiex finanzjata mill-Programm tas-Saħħa. Il-ħlas Komunitarju huwa bbażat fuq id-deċiżjoni dwar il-pjan ta' ħidma u l-baġit għall-perjodu finanzjarju 2010-2011 li ttieħdet mit-Tielet Konferenza tal-Membri tal-Konvenzjoni f’Novembru 2008 (FCTC/COP/3/19).

Il-kontribuzzjoni tal-Komunità Ewropea hija ffissata għal USD 283 374 għal perjodu ta' sentejn (2010-2011). Il-pjan ta' ħidma jinkludi, inter alia, l-organizzazzjoni tar-4 sessjoni tal-Konferenza tal-Membri, l-elaborazzjoni tal-protokoll dwar il-kummerċ illegali tat-tabakk, l-iżvilupp u l-ġestjoni tal-istrument ta' rappurtar li jaqa' taħt il-Konvenzjoni u l-iżvilupp tal-linji gwida għall-implimentazzjoni. Il-linji gwida għandhom jindirizzaw ir-regolamentazzjoni tal-kontenuti tal-prodotti tat-tabakk u l-iżvelar tagħhom biex jiġu implimentati l-Artikoli 9 u 10, kif ukoll l-edukazzjoni, il-komunikazzjoni, it-taħriġ u l-kuxjenza tal-opinjoni pubblika biex jiġi implimentat l-Artikolu 12. Is-Segretarjat tal-FCTC għandu jamministra l-fondi skont ir-regoli finanzjarji tad-WHO.

3. OQSMA TA' PRIJORITÀ GĦALL-2010

Temi għall-2010 ntgħażlu skont id-Deċiżjoni tal-Programm u l-Istrateġija tas-Saħħa, kif stipulat fil-White Paper Flimkien għas-Saħħa: Approċċ Strateġiku għall-UE 2008-2013 (9), li jidentifikaw tliet komponenti ewlenin ta' azzjoni dwar il-promozzjoni tat-tixjiħ san matul l-istadji kollha tal-ħajja, li jiġġieldu kontra t-theddid għas-saħħa u jappoġġjaw sistemi dinamiċi u innovattivi tas-saħħa. Dawn l-għanijiet globali huma indirizzati f’dan il-Pjan ta' Ħidma permezz ta' azzjonijiet orizzontali f’oqsma bħalma huma detrmenti għas-saħħa, kif ukoll azzjonijiet speċifiċi fuq mard u kundizzjonijiet partikolari. Huma jieħdu inkunsiderazzjoni wkoll it-temi fil-programm multi-annwali tas-saħħa tal-Grupp ta' Ħidma tal-Kunsill dwar is-Saħħa Pubblika fil-Livell Għoli li ġie adottat f’Mejju 2009. Dawn huma: Is-saħħa hija l-għana – ir-relazzjoni bejn popolazzjoni f’saħħitha u produttività u prosperità ekonomika; Il-kwalità tal-kura tas-saħħa u s-sikurezza tal-pazjenti; Is-sostenibilità tas-sistemi tas-saħħa fil-konfront ta' sfidi bħalma huma t-tixjiħ tal-popolazzjoni; Inugwaljanzi fis-saħħa fi ħdan l-Istati Membri u bejniethom; Is-sigurtà tas-saħħa – sorveljanza u reazzjoni għat-theddid għas-saħħa; Is-saħħa globali; Il-Bidla fil-Klima; L-informazzjoni dwar is-saħħa fil-livell tal-UE; u t-teknoloġiji tal-informatika u tal-komunikazzjoni. L-aspett tas-sessi u l-gruppi vulnerabbli jeħtieġ li jittieħed inkunsiderazzjoni fejn xieraq.

Attivitajiet li għandhom jiġu proposti għall-finanzjament li jaqa' taħt it-temi għandhom jitqiesu fil-kuntest ta' dawk li diġà ġew finanzjati fil-Programm preċedenti (10) u l-programm attwali. Temi oħra jistgħu jiżdiedu fi snin aktar tard fil-perjodu tal-Programm.

It-tieni Programm tas-Saħħa jimmira li jippromwovi sinerġiji ma' Programmi Komunitarji oħra fil-qasam tas-saħħa, notevolment is-7 Programm tal-Qafas ta' Riċerka taħt it-Tema tas-Saħħa tiegħu. Il-proposti mressqa taħt it-tieni Programm tas-Saħħa ma għandux ikollhom elementi sinifikanti li għandhom x'jaqsmu mar-riċerka. Għandhom isiru sforzi biex tiġi evitata d-duplikazzjoni parzjali jew totali bejn it-tieni Programm tas-Saħħa, l-FP7 u programmi Komunitarji oħra.

3.1. Kriterji għal utilità eċċezzjonali

B’konformità mal-azzjonijiet imsemmija fl-Artikolu 2(2) tad-Deċiżjoni tal-Programm, u l-impenn fl-Istrateġija għas-Saħħa tal-UE biex isir xogħol transsettorjali għal titjib fis-saħħa, għandha tingħata utilità eċċezzjonali lil proposti b’valur miżjud Ewropew sinifikanti fl-oqsma li ġejjin:

— Kontribut għal — titjib fis-saħħa taċ-ċittadini Ewropej, kif imkejjel, fejn hu possibbli, permezz ta' indikaturi xierqa, speċjalment permezz tal-indikatur Snin ta' Ħajja Sana; — tnaqqis fl-inugwaljanzi fejn tidħol is-saħħa fl-Istati Membri u r-reġjuni tal-UE u bejniethom; — bini ta' kapaċità għall-iżvilupp u l-implimentazzjoni ta' politiki effikaċi fis-settur tas-saħħa pubblika partikolarment fl-oqsma fejn l-aktar hemm ħtieġa;

— involviment ta' parteċipanti ġodda (li mhumiex parteċipanti tradizzjonali) fejn tidħol is-saħħa f’azzjonijiet sostnuti, kooperattivi u etikament b’saħħithom, kemm f’livell reġjonali u f’livell lokali kif ukoll bejn il-pajjiżi parteċipanti kollha. Dan jinkludi lis-settur pubbliku, lis-settur privat u lil dawk il-partijiet interessati minn qalb soċjetà ċivili usa’ li l-miri ewlenin tagħhom mhumiex limitati għas-saħħa pubblika (pereżempju, minn qalb l-isferi taż-żgħażagħ, il-gruppi etniċi u sferi oħra ta' interess pubbliku bħalma huma l-ambjent u l-sport).

Il-proposti li jissodisfaw il-kriterji msemmija hawn fuq jistgħu jitqiesu bħala proġetti ta' utilità eċċezzjonali. L-applikanti jridu jkun kapaċi juru kif l-azzjoni proposta se tikkontribwixxi għall-kriterji msemmija hawn fuq billi jikkonformaw mal-kriterji speċifikati fit-taqsimiet li ġejjin.

3.1.1. Utilità eċċezzjonali tal-proġetti

Proposti għall-proġetti li jirrikjedu aktar minn 60 % ta' kofinanzjament jeħtieġ li jikkonformaw mal-kriterji li ġejjin:

— Mill-inqas 60 % tal-baġit totali tal-azzjoni jrid jintuza biex jiffinanzja lill-istaff. Dan il-kriterju huwa maħsub biex jippromwovi l-bini tal-kapaċitajiet għall-iżvilupp u l-implimentazzjoni ta' politiki effettivi tas-saħħa pubblika.

— Mill-inqas 25 % tal-baġit tal-azzjoni proposta trid tiġi allokata lill-Istati Membri li għandhom PGD per capita (kif ippubblikat mill-Eurostat fl-aħħar rapport tiegħu tal-istatistika) fl-iċken kwartili tal-Istati Membri kollha tal-UE. Dan il-kriterju huwa maħsub biex jikkontribwixxi għat-tnaqqis tal-inugwaljanzi fis-saħħa fost l-Istati Membri tal-UE.

— Punteġġ ta' mill-inqas 5 minn 8 marki jrid jinkiseb għall-kriterji kollha tal-aġġudikazzjoni tal-grupp għar-relevanza għall-politika msemmija fl-Anness II. Dan il-kriterju għandu l-għan li jippromwovi t-titjib tas-saħħa taċ-ċittadini Ewropej, fis-sens tat-tisħiħ tar-relevanza politika.

— Mill-inqas 10 % tal-baġit irid ikun allokat għal organizzazzjonijiet li għadhom ma rċievew l-ebda finanzjament permezz tal-Programm tas-Saħħa tal-Komunità Ewropea f’dawn l-aħħar 5 snin. Dan il-kriterju għandu l-għan li jippromwovi l-involviment ta' operaturi ġodda għas-saħħa.

3.1.2. Utilità eċċezzjonali għal azzjonijiet konġunti

Proposti għal azzjonijiet konġunti li jirrikjedu aktar minn 50 % ta' kofinanzjament jeħtieġ li jikkonformaw mal-kriterji li ġejjin:

— Mill-inqas 60 % tal-baġit totali tal-azzjoni jrid jintuza biex jiffinanzja lill-istaff. Dan il-kriterju huwa maħsub biex jippromwovi l-bini tal-kapaċitajiet għall-iżvilupp u l-implimentazzjoni ta' politiki effettivi tas-saħħa pubblika.

— Mill-inqas 25 % tal-baġit tal-azzjoni proposta trid tiġi allokata lill-Istati Membri li għandhom PGD per capita (kif ippubblikat mill-Eurostat fl-aħħar rapport tiegħu tal-istatistika) fl-iċken kwartili tal-Istati Membri kollha tal-UE. Dan il-kriterju huwa maħsub biex jikkontribwixxi għat-tnaqqis tal-inugwaljanzi fis-saħħa fost l-Istati Membri tal-UE.

— Punteġġ ta' mill-inqas 5 minn 8 marki jrid jinkiseb għall-kriterji kollha tal-aġġudikazzjoni tal-grupp għar-relevanza għall-politika msemmija fl-Anness IV. Dan il-kriterju għandu l-għan li jippromwovi t-titjib tas-saħħa taċ-ċittadini Ewropej, fis-sens tat-tisħiħ tar-relevanza politika.

— Mill-inqas 10 % tal-baġit irid ikun allokat għal organizzazzjonijiet li għadhom ma rċievew l-ebda finanzjament permezz tal-Programm tas-Saħħa tal-Komunità Ewropea f’dawn l-aħħar 5 snin. Dan il-kriterju għandu l-għan li jippromwovi l-involviment ta' operaturi ġodda għas-saħħa.

— Korpi minn mill-inqas 10 pajjiżi jew korpi minn 3 pajjiżi parteċipanti, jew fejn l-azzjoni tkun proposta minn korp minn Stat Membru li l-adeżjoni tiegħu mal-Unjoni Ewropea saret wara l-1 ta' Mejju 2004 jew minn pajjiż kandidat għandhom jipparteċipaw fl-azzjoni konġunta.

3.1.3. Utilità eċċezzjonali ta' għotjiet operattivi

Proposti ġodda għall-għotjiet operattivi li jirrikjedu aktar minn 60 % ta' kofinanzjament jeħtieġ li jikkonformaw mal-kriterji li ġejjin:

— Mill-inqas 25 % tal-membri jew tal-kandidati membri tal-korpi jew l-organizzazzjonijiet mhux governattivi li jiffurmaw in-netwerk speċjalizzat ikunu minn Stati Membri li għandhom PGD per capita (kif ippubblikat mill-Eurostat fl-aħħar rapport statistiku tiegħu) fl-iċken kwartili tal-Istati Membri kollha tal-UE.

— It-tnaqqis tal-inugwaljanzi fis-saħħa fil-livell tal-UE, f’dak nazzjonali jew reġjonali jkun manifestat fil-missjoni kif ukoll fil-programm annwali ta' ħidma tal-organizzazzjoni/netwerk speċjalizzat applikant(a).

Għal għotjiet operattivi li huma mġedda, l-istatus ta' utilità eċċeszzjonali għandu jibqa' l-istess taħt is-sejħa għall-offerti 2009.

3.2. Temi indirizzati fl-ewwel għan “Intejbu s-sigurtà tas-saħħa taċ-ċittadini”

L-għan ta' attivitajiet f’din it-taqsima huwa l-protezzjoni taċ-ċittadini minn theddid għas-saħħa.

Kapaċità effettiva ta' reazzjoni rapida hija meħtieġa biex tevita theddid għas-saħħa pubblika, pereżempju minn mard li jittieħed jew attakki kimiċi jew bijoloġiċi kif ukoll mill-obbligu ambjentali li qed jiżdied tal-mard. L-indirizzar ta' theddid bħal dan jeħtieġ li jiġi kkoordinat b’mod effettiv fil-livell tal-UE. Il-prinċipju tal-moviment ħieles iżid il-ħtieġa għall-viġilanza li tippermetti reazzjoni f’waqtha għal theddid ewlieni transkonfinali, bħalma huma l-pandemiji, l-bijoterroriżmu jew theddid tas-saħħa ambjentali, bħalma huwa t-tniġġis ambjentali li jimplika iktar minn Stat Membru wieħed jew permezz ta' organiżmi infettati li jġorru l-mard. Dawn it-theddidiet jinvolvu kompeternzi intersettorjali bħalma huma l-protezzjoni ċivili u l-ambjent.

L-attivitajiet tat-tieni Programm tas-Saħħa jikkontribwixxu għal strateġiji u mekkaniżmi ta' implimentazzjoni meħtieġa biex jirreaġixxu għat-theddid għas-saħħa, inkluż theddid emerġenti, billi jappoġġjaw:

— il-ġestjoni tar-riskji marbuta mal-mard li jittieħed (CDs) abbażi ta' stima tal-impatt imwettqa miċ-Ċentru Ewropew għall-Kontroll tal-Mard (ĊEPKM) (11).

— l-attivitajiet li qed jiġu żviluppati mill-Kumitat tas-Sigurtà tas-Saħħa (HSC) (12) dwar viġilanza fuq sikurezza tas-saħħa, il-kapaċità għar-reazzjoni u l-ippjanar tal-Istati Membri kontra attakki minn aġenti bijoloġiċi, kimiċi u radjoloġiċi.

3.2.1. Protezzjoni taċ-ċittadini kontra theddid għas-saħħa (Anness – il-punti 1.1.1, 1.1.2 u 1.2.3)

Biex tittejjeb il-protezzjoni taċ-ċittadini Ewropej kontra theddid għas-saħħa ġew definiti tliet oqsma ta' prijorità:

— il-prevenzjoni u l-kontroll ta' mard li jittieħed eżistenti jew emerġenti,

— viġilanza għal emerġenzi tas-saħħa,

— il-kapaċità għar-reazzjoni kontra attakki CBRN (kimiċi, bijoloġiċi u radjoloġiċi).

3.2.1.1. Żvilupp ta' prevenzjoni u kontroll ta' mard eżistenti jew emerġenti li jittieħed (Anness – il-punti 1.1.1, 1.1.2 u 1.2.3)

L-għan tal-azzjonijiet li jaqgħu taħt din l-intestatura huwa li tissaħħaħ il-kapaċità li jiġu indirizzati gruppi li diffiċli jintlaħqu u li ssir konċentrazzjoni fuq l-effettività distribuzjonali madwar il-popolazzjoni kollha, inklużi t-turisti, fir-rigward tal-kwistjonijiet ta' immunizzazzjoni (13), tuberkolożi (14), epatite (15) u influwenza. (16)

Il-prevenzjoni tal-mard hija marbuta mill-qrib mal-għarfien professjonali u kemm il-persuni lesti jipparteċipaw fi programmi tal-prevenzjoni dwar mard li jittieħed. Il-prevenzjoni torbot fuq strateġiji differenti kif muri mill-evidenza bbażata fuq il-pubblikazzjonijiet (17). kampanji ta' komunikazzjoni, programmi ta' tilqim u taħriġ tal-professjonisti. hija tieħu inkunsiderazzjoni l-partikolaritajiet tal-popolazzjonijiet li huma diffiċli li jintlaħqu (irrispettivament tal-istatus residenzjali), popolazzjonijiet vulnerabbli bħalma huma popolazzjonijiet migranti, gruppita’ minorità/emarġinati u popolazzjonijiet li jinsabu f’riskju (pereżempju mġiba ta' vizzju/sesswali).

— Attivitajiet ta' prevenzjoni, inklużi kampanji ta' komunikazzjoni dwar mard speċifiku (tuberkolożi, epatite, influwenza staġjonali, H1N1) u dwar kwistjonijiet ta' tilqim immirati lejn il-pubbliku ġenerali u l-professjonisti. L-iskop huwa li jiżdied l-għarfien ġenerali u professjonali dwar il-kwistjonijiet ewlenin relatati mal-prevenzjoni tal-mard li jittieħed, inkluż dak li jista' jiġi evitat permezz tat-tilqim u l-identifikazzjoni tal-aqwa prassi dwar il-ġestjoni u l-kontroll ta' dawn il-kwistjonijiet fil-livell tal-Istati Membri, bħalma huwa t-titjib ta' servizzi u l-allokazzjoni mtejba tar-riżorsi. Dan għandu jgħin fl-adozzjoni ta' reazzjonijiet relevanti ta' prevenzjoni u b’hekk jikkontribwixxi għal implimentazzjoni aqwa tal-pjanijiet nazzjonali fuq it-tuberkolożi, l-epatite u l-immunizzazzjoni. Il-valutazzjoni ta' dawn l-attivitajiet għandhom jikkontribwixxu għat-titjib tal-metodi ta' prevenzjoni mmirati lejn, b’mod partikolari, popolazzjonijiet li diffiċli jintlaħqu u gruppi ta' minorità/emarġinati. [Sejħa għal proposti għall-proġetti]

— Taħriġ fuq mard speċifiku (tuberkolożi, epatite, influwenza staġjonali, H1N1) u kwistjonijiet relatati mat-tilqim għall-ħaddiema tas-saħħa primarja u għal “ħaddiema mhux fil-qasam tas-saħħa”, bħalma huma nies li jaħdmu f’oqsma edukattivi jew soċjali. L-għan huwa li tiżdied il-kapaċità tagħhom biex jittieħdu inkunsiderazzjoni l-ispeċifiċitajiet tal-popolazzjonijiet li diffiċli jintlaħqu, dawk vulnerabbli u dawk li jinsabu f’riskju u gruppi ta' minoritajiet/emarġinati fir-rigward tal-mard li jittieħed u kwistjonijiet relatati mat-tilqim, u b’hekk isir kontribut aqwa għal implimentazzjoni aħjar ta' pjanijiet nazzjonali fuq tuberkolożi, epatite u immunizzazzjoni. L-għodda validati ta' taħriġ u l-metodi żviluppati fi ħdan din l-attività għandhom jinxterdu u jiġu adattati għal kuntesti nazzjonali. [Sejħa għal proposti għall-proġetti]

Titjib tal-kontroll tal-mard li jittieħed

Il-kontroll tal-mard li jittieħed jirrikjedi għodod effettivi għas-segwitu u l-valutazzjoni tal-prestazzjoni tal-programmi tal-mard li jittieħed. L-attivitajiet li ġejjin għandhom l-għan li jivvalutaw l-integrazzjoni u l-mudelli tal-ġestjoni eżistenti u li jipprovdu perċezzjoni ulterjuri fl-allokazzjoni tar-riżorsi u l-impenji tal-Istati Membri fir-rigward tat-tuberkolożi.

— L-iżvilupp, l-implimentazzjoni u l-analiżi tar-riżultati ta' stħarriġ li għandu l-għan li jidentifika l-ġestjoni tat-tuberkolożi u l-forniment ta-servizzi fi ħdan sistema tas-saħħa fil-livell ta' Stat Membru. L-iskop tal-istħarriġ huwa li jippermetti analiżi deskrittiva tal-mudelli differenti fil-kuntest tal-prestazzjoni tal-programm. Deskrizzjoni dettaljata tal-mudelli ta' twassil tas-servizzi tat-tuberkolożi għandha tippermetti strateġija effiċjenti aktar għall-valutazzjoni tal-allokazzjoni tar-riżorsi u l-impenn għall-kontroll tat-tuberkolożi mill-Istati Membri. [Sejħa għall-offerti]

Il-kontroll ta' mard li jittieġħed li jista' jiġi evitat permezz tat-tilqim jirrikjedi idea ċara tal-kopertura tat-tilqima. L-għajnuna fl-iżvilupp ta' reġistri tat-tilqim (dejta bbażati fuq il-każijiet inklużi t-tilqim li ngħata, numri tal-lottijiet, dati tat-tilqim) huwa qasam importanti ta' żvilupp li jirrikjedi kooperazzjoni mill-qrib bejn l-awtoritajiet tal-Istati Membri. Iċ-Ċentru Ewropew għall-Prevenzjoni u l-Kontroll tal-Mard (ĊEPKM) diġà kien qed jaħdem fuq din il-kwistjoni partikolari mal-istati membri.

— It-twaqqif ta' speċi ta' sett tal-għodda għar-reġistri tal-immunizzazzjoni, li jindika l-modi ta' kooperazzjoni maċ-ĊEPKM, u l-investigazzjoni tal-kondizzjonijiet tat-trasferiment, l-adattar u l-użu tiegħu fl-Istati Membri. L-iskop huwa t-titjib tas-sistemi nazzjonali, reġjonali u lokali ta' rappurtar dwar kwistjonijiet relatati mal-immunizzazzjoni ta' għodda komuni u b’hekk l-iffaċilitar tat-tqabbil bejn il-kopertura tal-immunizzazzjoni tal-Istati Membri. [Sejħa għal proposti għall-proġetti]

3.2.1.2. It-titjib tal-viġilanza għal emerġenzi tas-saħħa u reazzjoni għalihom, inkluża l-bidla fil-klima, kwistjonijiet relatati mal-influwenza pandemika u kooperazzjoni interreġjonali (Anness – il-punti 1.1.1, 1.1.3 u 1.1.5)

Is-sostenn tal-viġilanza għal sitwazzjonijiet ta' kriżi

L-istrateġija għas-sostenn tal-viġilanza għas-sitwazzjonijiet tal-kriżi torbot fuq sinerġiji bejn bosta tipi differenti ta' attivitajiet.

— Attivitajiet previsti jinkludu dawn l-ġejjin: l-identifikazzjoni u l-iskambju tal-aqwa prassi, l-abbozzar tad-dokumenti, it-tħariġ, kwistjonijiet relatati mal-mezzi tal-massa u l-komunikazzjoni lill-pubbliku ġenerali u l-professjonisti, l-ipprogressar tal-iskemi tal-immudellar u t-tkniki għall-ippjanar tal-emerġenza tas-saħħa, linji gwida ta' referenza, it-taħriġ tal-istaff u l-appoġġ tal-istaff biex jittrattaw il-kurrikuli ta' taħriġ mhux previst (in-natura tat-taħriġ, l-iskop, il-kontenut), it-tixrid tal-azzjonijiet ta' qofol identifikati fil-programm tal-Kumitat tas-Sigurtà tas-Saħħa u l-Inizjattiva tas-Sikurezza tas-Saħħa Globali (18) (GHSI), il-valutazzjoni tal-asġetti loġistiċi tal-ġestjoni ta' sitwazzjoni ta' kriżi, inklużi kwistjonijiet ta' ssuktar tan-negozju u li jittieħdu inkunsiderazzjoni d-dimensjoni internazzjonali tal-avvenimenti. [Sejħa għall-offerti]

— Organizzazzjoni ta' taħriġ tal-istaff u t-twettiq ta' eżerċizzji fil-livell Ewropew bħala element fundamentali tal-viġilanza. [Sejħa għall-offerti]

L-iżvilupp ta' għodda tal-informazzjoni, l-iskambju tal-informazzjoni u mekkaniżmi għall-ġbir atad-dejta

— Il-monitoraġġ tal-mekkaniżmi ta' skambju ta' informazzjoni għall-ġestjoni ta' kriżi u konnessjoni ma' għodod ta' skambju internazzjonali tal-informazzjoni. [Ftehim amministrattiv maċ-ĊRK]

— L-iżvilupp u t-titjib tal-għodod eżistenti tat-teknoloġija innovattiva tal-informatika u netwerks għall-iżvelar ta' theddid għas-saħħa u analiżi, bħalma hija sistema ta' informazzjoni ġeografika, skemi innovattivi ta' twissija bikrija u ta' previzjoni, immudellar u l-għarfien tas-sitwazzjoni u għodod għall-ġestjoni tal-kriżi. [Ftehim amministrattiv maċ-ĊRK]

— Stħarriġ fuq il-leġiżlazzjoni eżistenti fl-Istati Membri dwar il-ġbir ta' dejta personali (19) b’mod partikolari f’sitwazzjonijiet ta' emerġenza tas-saħħa pubblika. L-iskop huwa li tiġi indirizzata l-kwistjoni tal-protezzjoni tad-dejta f’ċirkustanzi bħal dawn. Ir-riżultati għandhom jikkontribwixxu għaż-żieda tal-koordinazzjoni ta' attivitajiet ta' traċċar tal-kuntatti biex titrażżan it-theddida. [Sejħa għall-offerti]

Tisħiħ tal-kollaborazzjoni bejn is-setturi

Kollaborazzjoni intersettorjali hija waħda mill-kwistjonijiet ewlenin tal-ippjanar u r-reazzjoni tal-viġilanza għall-emerġenzi tas-saħħa. Din teħtieġ li tiġi żviluppata f’oqsma differenti, bħalma huma sistemi ta' sorveljanza u ta' senjalazzjoni (20) (pereżempju n-numru 112).

— L-iżvilupp ta' strateġija li torbot fuq il-lezzjonijiet miksuba fir-rigward tat-titjib tal-kollaborazzjoni intersettorjali fir-reazzjoni għall-emerġenzi tas-saħħa fl-oqsma tas-sorveljanza, il-viġilanza u r-reazzjoni u għal sistemi ta' senjalazzjoni fis-setturi rilevanti kollha. Qasam wieħed ta' tħassib huwa l-koordinazzjoni transkonfinali tal-interoperabilità u t-tisħiħ tar-reazzjonijiet komuni għaż-żieda fl-emerġenzi tas-saħħa. L-iskop huwa t-titjib tal-viġilanza u r-reazzjoni għall-emerġenzi tas-saħħa permezz tal-kollaborazzjoni mas-settur(i) rilevanti, pereżempju mas-servizzi tat-trasport, il-protezzjoni ċivili u l-forzi tas-sigurtà involuti fl-issuktar tal-attivitajiet, u biex jiġu identifikati modi għal titjib. Jeżisti interess partikolari fl-użu tar-riżultati għall-ġestjoni intersettorjali tal-kriżi. [Sejħa għal proposti għall-proġetti]

Appoġġ għall-adattar tas-settur tas-saħħa għall-konsgwenzi tal-bidla fil-klima

L-Ewropa qed tieħu miżuri biex tindirizza t-tisħin globali u biex tipprevjeni bidliet possibilment katastrofiċi kif spjegat fil-White paper tal-KE dwar l-adattament għat-tibdil fil-klima (21).

— L-azzjonijiet ta' implimentazzjoni fid-dokument tal-impatti fuq is-saħħa tal-bidla fil-klima (22) mehmuż mal-White paper tal-KE fir-rigward tal-kondizzjonijiet estremi tat-temp, l-immudellar ta' effetti fuq is-saħħa, it-taħriġ, u l-kunsiderazzjoni tal-impatt tal-bidla fil-klima fuq gruppi vulnerabbli, u l-kooperazzjoni maċ-ĊEPKM, id-WHO u pajjiżi ġirien. [Sejħa għal proposti għall-proġetti]

3.2.1.3. Tisħiħ tal-kapaċità eżistenti ta' reazzjoni kontra t-theddid minn aġenti bijoloġiċi, kimiċi u radjoloġiċi kif ukoll mill-obbligu ambjentali li qed jiżdied tal-mard (Anness – il-punti 1.1.1. u 1.1.4.)

Attivitajiet għall-koordinazzjoni u l-appoġġ tal-viġilanza għas-sigurtà tas-saħħa u l-kapaċità ta' reazzjoni u l-ippjanar tal-Istati Membri kontra attakki minn aġenti bijoloġiċi, kimiċi u radjoloġiċi qed jiġu żviluppati mill-Kumitat tas-Sikurezza tas-Saħħa (HSC).

It-tieni Programm tas-Saħħa jkopri l-identifikazzjoni ta' theddid ulterjuri għas-saħħa u jindirizza l-interoperabilità bejn il-mekkaniżmi, is-sistemi tas-saħħa, il-pjanijiet u l-istrateġiji b’konċentrazzjoni partikolari għall-attivitajiet transsettorjali.

Appoġġ tal-laboratorji ta' referenza u titjib tal-valutazzjoni tat-theddid ta' sustanzi kimiċi tossiċi industrijali u radjoattivi

L-azzjonijiet previsti għandhom l-iskop li jappoġġjaw il-laboratorji ta' referenza tal-Istati Membri għas-sustanzi kimiċi u radjoattivi u l-valutazzjoni tat-theddid tas-sustanzi kimiċi industrijali tossiċi u radjoattivi.

— Stħarriġ u verifika finanzjarja ta' “laboratorji nazzjonali ta' referenza” għal sustanzi kimiċi u radjoattivi inkluż laqgħa ta' ħidma dwar il-kondiviżjoni ta' ħiliet u kapaċitajiet. L-iskop tal-istħarriġ huwa l-investigazzjoni u l-forniment ta' prinċipju fundamentali għal skema tal-UE ta' laboratorji ta' referenza, li jagħtu impressjoni analitika tal-qagħda attwali ta' laboratorji ta' referenza fl-Istati Membri differenti u li jesploraw fid-dettall l-evidenza rilevanti bħala appoġġ tal-benefiċċji u l-iżvantaġġi potenzjali tal-ħolqien ta' netwerk ta' referenza tal-UE. Huwa għandu jinfirizza l-elementi minimi ta' kostituzzjoni ta' sistema tal-UE ta' laboratorji ta' referenza, inklużi elementi kritiċi għall-iżvilupp tagħha, u n-netwerking nazzjonali u internazzjonali bħala kundizzjoni obbligatorja għal azzjoni effettiva f’investigazzjonijiet u f’reazzjonijiet għal tifqigħat. [Sejħa għall-offerti]

— It-twaqqif ta' netwerks ta' stima tar-riskju tas-sustanzi kimiċi industrijali tossiċi u tat-theddid u r-riskji radjoattivi. L-iskop huwa li tiġi żviluppata kapaċità ta' stima tar-riskju għal theddid tas-sustanzi kimiċi u radjoattivi. [Sejħa għall-offerti]

— L-iżvilupp ta' kontramiżuri tas-saħħa pubblika bbażati fuq l-evidenza, u validati xjentifikament. L-iskop huwa li jiġu żviluppati protokolli fuq analiżi rapida tat-theddid u r-riskji fir-rigward tat-theddid tas-sustanzi kimiċi u radjoattivi. [Sejħa għall-offerti]

Tisħiħ tal-kapaċità globali tas-sigurtà tas-saħħa

L-isfidi tas-sigurtà tas-saħħa tal-lum mhumiex limitati għal kwistjonijiet tas-saħħa diretti bħalma huma l-mard li jittieħed, jew theddid ta' rilaxx aċċidentali jew apposta ta' aġenti bijoloġiċi, kimiċi u radjonukleari. Is-sigurtà tas-saħħa għandha tkun tħassib komuni għas-setturi ta' politika kollha.

— L-appoġġ tal-prijoritajiet tal-Kumitat tas-Sigurtà tas-Saħħa (23) għall-2010, inklużi t-taqsimiet u l-attivitajiet tal-gruppi ta' ħidma tal-Kumitat tas-Sikurezza tas-Saħħa. [Sejħa għall-offerti]

— It-tqabbil ta' strateġiji, inklużi l-iffissar tal-punti ta' referenza, il-gida, l-iskambji tal-aqwa prassi u l-mudelli ta' organizzazzjoni f’reazzjoni u f’analiżi ta' emerġenza tal-kondizzjonijiet għat-trasferiment u l-adattar għal kuntesti oħra (24). L-iskop huwa t-taffija tal-impatt tal-emerġenzi tal-massa u l-forniment ta' linji gwida li fuqhom jistgħu jiġu adattati miżuri tas-saħħa pubblika għal theddid li jista' jinfirex b’mod internazzjonali, pereżempju portijiet u ajruporti. Il-koordinazzjoni tar-reazzjoni Ewropea hija essenzjali għall-effiċjenza ta' kwalunkwe strateġija ta' trażżin jew biex tittardja l-firxa. Dan il-qafas huwa relatat ukoll għall-applikazzjoni komuni tar-Regolamenti Internazzjonali tas-saħħa tad-WHO (International health Regulations – IHR). [Sejħa għal proposti għall-proġetti]

— Iż-żieda tal-bini tal-kapaċitajiet għall-infurzar konġunt tal-liġi tas-sigurtà u l-operat tal-awtoritajiet tas-saħħa abbażi tad-dokumet ta' ħidma tal-KE dwar It-tpaċija tas-sikurezza u s-saħħa (25). Id-dokument jikkonċentra fuq il-kooperazzjoni bejn is-saħħa tan-nies u l-awtoritajiet tal-infurzar tal-liġi fil-livell nazzjonali, bejn Stati Membri u fil-livell tal-UE, u jagħti kumpilazzjoni tal-aqwa prassi li timmira li tgħin lill-Istati Membri biex itejbu l-istrutturi nazzjonali tagħhom, iqajmu kuxjenza tal-opinjoni pubblika u jsaħħu l-kooperazzjoni u l-koordinazzjoni Ewropea. [Azzjonijiet konġunti]

— Konferenza internazzjonali dwar is-sigurtà tas-saħħa globali (26). L-iskop huwa li tiġi definita b’mod aħjar l-interdipendenza bejn is-setturi tas-sigurtà tas-saħħa u setturi oħra, biex jissaħħu r-rabtiet globali permezz tal-iskambju tal-għarfien u l-aqwa prassi dwar kwistjonijiet ta' sikurezza tas-saħħa u biex jiġi definit għadd ta' oqsma ewlenin ta' sikurezza tas-saħħa. Il-konferenza se tlaqqa’ operaturi Ewropej minn politiki tas-saħħa pubblika u politiki rilevanti oħrajn, operaturi internazzjonali bħalma huma L-Inizjattiva tas-Sigurtà tas-Saħħa Globali, il-G8, id-WHO, organizzazzjonijiet ta' difiża bħan-NATO, u organizzazzjonijiet umanitarji u dawk tas-soċjetà ċivili. Hija se tagħti wkoll opportunità għall-iżvilupp tal-komunikazzjoni fuq aspetti interni u esterni tas-sigurtà tas-saħħa. [Sejħa għall-offerti]

3.2.2. Tittejjeb is-sikurezza taċ-ċittadini (Anness – il-punti 1.2 u 1.2.3)

Fit-titjib tas-sikurezza taċ-ċittadini, il-konċentrazzjoni hija fuq żewġ oqsma ta' prijorità. prevenzjoni fil-qasam tas-sikurezza tal-pazjenti, u parir xjentifiku u valutazzjoni tar-riskju

3.2.2.1. Żvilupp ta' prevenzjoni fil-qasam tas-sikurezza tal-pazjenti

Ir-reżistenza antimikrobjali u l-infezzjonijiet assoċjati mal-kura tas-saħħa (27) huma ta' tħassib partikolari għall-professjonisti tal-kura tas-saħħa. L-iskambju tal-informazzjoni u t-taħriġ huwa importanti għat-titjib tal-prassi tal-professjonisti.

— Konferenza dwar l-iskambju tal-aqwa prassi u għodda fil-qasam tas-sikurezza tal-pazjenti. L-iskop huwa li jiġu ppreżentati l-ewwel riżultati ta' attivitajiet u għodod żviluppati taħt is-Sejħa għall-Proposti għall-proġetti 2009 tat-tieni Programm tas-Saħħa u li tiġi definita strateġija għat-tixrid u l-użu. Il-konferenza se tlaqqa’ l-awtoritajiet tas-saħħa pubblika, il-professjonisti tas-saħħa, l-industrija u l-esperti fil-valutazzjoni tar-riskju. Ir-riżultati tal-konferenza għandhom jiffaċilitaw ukoll biex titwaqqaf rabta bejn id-definizzjoni tal-politiki dwar is-sikurezza tal-pazjenti fil-livell nazzjonali u f’dak Ewropew u fil-qasam tal-kura tas-saħħa u biex jittejbu l-iskambju u l-iskemi ta' taħriġ għall-professjonisti tas-saħħa speċjalment fir-reġjuni transkonfinali. [Sejħa għall-offerti]

— Taħriġ tal-professjonisti tal-kura tas-saħħa u l-edukaturi tas-saħħa. L-iskop huwa l-użu ta' għodda fi ħdan attivitajiet iffinanzjati dkont il-Pjan ta' Ħidma 2009 tat-tieni programm tas-Saħħa bħala sfond komuni. Għandha tingħata attenzjoni partikolari għall-ispeċifiċitajiet tal-prevenzjoni, b’mod partikolari dwar l-użu tajjeb tal-antibijotiċi f’popolazzjonijiet li diffiċli jintlaħqu (pereżempju irrispettivament mill-istatus residenzjali, popolazzjoni migranta,/gruppi ta' minorità/emarġinati). [Sejħa għal proposti għall-proġetti]

3.2.2.2. Parir xjentifiku u valutazzjoni tar-riskju (Anness – il-punt 1.2.1)

— Il-forniment lill-Kummissjoni b’pariri ta' kwalità għolja, u indipendenti dwar ir-riskji għas-saħħa. Biex jiżgura t-tħaddim tal-Kumitati Xjentifiċi skont id-Deċiżjoni 2008/716/KE: indennitajiet speċjali. L-indennitajiet speċjali jitħallus lill-esperti għal xogħlhom fuq opinjonijiet xjentifiċi. [Kumitati Xjentifiċi]

— Djalogu dwar il-Valutazzjoni tar-Riskju permezz ta' Nano Workshop – Konferenza. L-iskop huwa li jitlaqqgħu x-xjenzati, l-assessuri tar-riskju, l-awtoritajiet pubbliċi, l-industrija u l-konsumatur u l-NGOs ambjentali biex jinvestigaw u jiddiskutu r-regolamentazzjoni xjentifika l-aktar avvanzata, l-iżvuppi internazzjonali, il-governanza tar-riskju u l-komunikazzjoni u l-identifikazzjoni tal-mezzi xierqa biex tissaħħaħ il-gwida bħala appoġġ tal-iżvilupp bla periklu, integrat u responsabbli tan-nanoteknoloġiji. [Sejħa għall-offerti]

— Djalogu dwar il-valutazzjoni tar-Riskju permezz ta' analiżi tal-prospetti dwar in-nanoteknoloġiji. L-iskop huwa l-identifikazzjoni u d-diskussjoni tal-kwistjonijiet tal-valutazzjoni tar-riskju li jitfaċċaw fuq quddiem nett permezz tal-introduzzjoni tat-tieni u t-tielet ġenerazzjoni tan-nanoteknoloġiji. [Ftehim amministrattiv maċ-ĊRK]

— Djalogu dwar il-Valutazzjoni tar-Riskju permezz tat-2 Konferenza Internazzjonali. L-iskop huwa l-iffaċilitar tad-djalogu globali dwar il-valutazzjoni tar-riskju, fost l-ispeċjalisti tal-valutazzjoni tar-riskju, bl-involviment ta' korpi li jitrattaw mal-analiżi tar-riskju fl-UE u l-kollaburaturi tagħha ewlenin bi sħab mil-lat internazzjonali. Huwa relatat u jibni fuq id-Djalogu Tranżatlantiku tal-Valutazzjoni tar-Riskju tal-Kummissjoni Ewropea mal-Istati Uniti u l-Kanada. Din hija t-tieni konferenza internazzjonali biannwali dwar il-valutazzjoni tar-riskju, u ssegwi l-1 Konferenza li ġiet organizzata fit-13-14 ta' Novembru 2008. [Sejħa għall-offerti]

— Komunikazzjoni tar-riskju permezz ta' taqsiriet f’lingwaġġ mhux speċjalizzat tal-opinjonijiet xjentifiċi. L-iskop huwa li jitħejjew testi għall-Internet li jirriproduċu opinjonijiet magħżula tal-Kumitati Xjentifiċi mhux tal-ikel f’għamla u f’lingwaġġ li jippermetti lill-persuni mhux professjonisti li jifhmu bla diffikultà l-kwistjonijiet. [Sejħa għall-offerti]

— Assistenza teknika għall-Kumitati Xjentifiċi. L-iskop huwa t-tifttxija u l-irkupru ta' massa xjentifika kritika u ta' appoġġ editorjali għall-opinjonijiet xjentifiċi u għall-kontrol tal-kwalità tagħhom. Dan għandu jippermetti lill-Kumitati Xjentifiċi biex jikkonċentraw purament fuq kwistjonijiet xjentifiċi u fuq valutazzjoni tad-dejta xjentifika. [Sejħa għall-offerti]

— rapporti kollaborattivi tal-pariri dwar l-aspetti ta' metodoloġija tal-valutazzjoni tar-riskju u dwar riskji emerġenti tas-saħħa, li jappoġġjaw jew jikkomplementaw l-attivitajiet tal-Kumitati u l-Bordijiet Xjentifiċi tal-UE, mħejjija b’mod konġunt minn bosta korpi konsultattivi xjentifiċi fl-Istati Membri. [Sejħa għal proposti għall-proġetti]

— Kollaborazzjoni tal-valutazzjoni tar-Riskju permezz ta' laqgħat ta' ħidma dwar temi speċifiċi jew ġenerali realatati mal-valutazzjoni tar-riskju u x-xogħol tal-Kumitati Xjentifiċi mhux tal-ikel tal-Kummissjoni għall-promozzjoni u t-trawwim ta' djalogu ulterjuri fost l-esperti. [Sejħa għall-offerti]

— Komunikazzjoni tar-riskju permezz tal-pubblikazzjoni tar-riżultati u x-xogħol imwettaq mill-Kumitati Xjentifiċi mhux tal-ikel fil-ġurnali xjentifiċi u f’mezzi tal-komunikazzjoni oħrajn. L-iskop huwa li tissaħħaħ il-viżibiltà u l-apprezzament ta' dan ix-xogħol, kemm fiċ-ċrieki akademiċi kif ukoll fost il-pubbliku ġenerali. [Sejħa għall-offerti]

— Komunikazzjoni tar-riskju permezz tar-reviżjoni u l-aġġornament tal-paġni fuq l-Internet tal-Kumitati Xjentifiċi u paġni tal-Internet relatati (pereżempju dwar in-nanoteknoloġiji, il-Kampijiet Elettromanjetiċi). L-iskop huwa li tissaħħaħ il-viżibilità u tittejjeb il-komunikazzjoni lill-ġurnalisti, il-partijiet interessati u l-pubbliku ġenerali. [Sejħa għall-offerti]

— Komunikazzjoni tar-riskju permezz tal-iżvilupp ta' strateġija professjonali tal-komunikazzjoni, pereżempju billi jiġi organizzat workshop żgħir mal-ġurnalisti li jaħdmu fuq kwistjonijiet xjentifiċi. [Sejħa għall-offerti]

— Valutazzjoni tar-riżorsi u l-ħtiġijiet attwali. L-iskop huwa li jiġi żgurat it-tħaddim tajjeb tal-Kumitati Xjentifiċi (analiżi komparattiva tal-aġenziji tal-UE li għandhom rwol komparabbli). [Sejħa għall-offerti]

3.2.2.3. Sikurezza tad-demm, it-tessuti, iċ-ċelloli u l-organi (Anness – il-punt 1.2.2)

— Organizzazzjoni tas-sessjonijiet tat-taħriġ fil-qasam tat-tessuti u ċ-ċelloli għal għadd definit ta' assessuri. L-iskop huwa l-kisba ta' għarfien uniformi u mod ta' kif jitwettqu l-ispezzjonijiet madwar l-UE u biex jiżdied l-għadd ta' professjonisti mħarrġin. Il-proċess ta' konformità tal-prassi tal-ispezzjonijiet għandu jtejjeb il-kunfidenza reċiproka u għalhekk jistimula l-kollaborazzjoni fost l-Istati Membri. [Sejħa għal proposti għall-proġetti]

— Il-kooperazzjoni ad hoc mal-Kunsill tal-Ewropa fuq temi speċifiċi marbutin mal-ġisem uman (demm, tessuti, ċelluli, organi), biex jiġu żviluppati u jissaħħu b’mod ulterjuri l-azzjonijiet ta' politika tal-UE f’dan il-qasam. Biex tippromwovi u tipproteġi s-saħħa umana, il-Kummissjoni tikkoopera mal-Kunsill tal-Ewropa dwar standards ta' kwalità għall-ġbir/kisba, l-ittestjar, l-ipproċessar, il-preservazzjoni, il-ħażna u d-distribuzzjoni tal-komponenti tad-demm, l-organi, it-tessuti u ċ-ċelloli. Din il-kooperazzjoni ad hoc tikkontribwixxi għall-implimentazzjoni tl-leġiżlazzjoni u l-politiki Komunitarji f’dawn l-oqsma. [Ftehim ta' għotja diretta mal-Kunsill tal-Ewropa]

Bl-għan ta' appoġġ tal-implimentazzjoni tal-10 azzjonijiet speċifiċi ta' prijorità tal-Komunikazzjoni mill-Kummissjoni “Pjan ta' azzjoni dwar id-Donazzjoni tal-Organi u t-Trapjanti (2009-2015): Kooperazzjoni aktar b’saħħitha bejn l-Istati Membri” (COM(2008) 819 finali) (28):

(1) It-taħriġ tal-professjonisti tas-saħħa. L-Azzjonijiet ta' Prijorità 1 u 3 jagħmlu enfażi partikolari fuq ir-rwol tal-koordinaturi tad-donaturi tat-trapjanti. L-iskop huwa li jiġi żgurat li l-Istati membri jistabbilixxu professjonisti tas-saħħa ta' qofol bħal dawn u jipprovduhom b’taħriġ kontinwu. Ir-riżultat għandu jkun għadd miżjud ta' koordinaturi tat-trapjanti mħarrġa. Intwera li professjonisti ta' qofol tas-saħħa huma fundamentali biex jiżdiedu r-rati ta' donazzjonijiet tal-organi. [Sejħa għall-offerti]

(2) Azzjonijiet ta' promozzjoni (Azzjoni ta' prijorità 6) u kooperazzjoni reġjonali. L-idea ta' Pjan ta' Azzjoni hija biex tissaħħaħ l-azzjonijiet tal-kooperazzjoni u l-koordinazzjoni tal-Istati Membri fir-rigward ta' donazzjoni u trapjant tal-organi. L-iskop huwa li tiġi ffaċilitata kooperazzjoni bħal din bejn l-Istati Membri ma' sistemi żviluppati sewwa ta' trapjanti u Stati Membri li huma fil-proċess li jtejbu jew jiżviluppaw is-sistemi tagħhom ta' trapjanti. Permezz ta' dan il-proċess reċiproku ta' tagħlim għandhom jissaħħu l-effiċjenza u l-aċċessibilità tas-sistemi tat-trapjanti. [Azzjonijiet koġunti u Għotjiet operattivi]

(3) Il-finanzjament ta' workshop bl-iskop ta' kif għandha tittejjeb l-informazzjoni lill-pubbliku ġenerali u l-professjonisti tas-saħħa dwar żviluppi ġodda fil-qasam (l-Azzjoni ta' Prijorità 4 + 5). L-iskop huwa li fost affarijiet oħra jittejjeb il-livell tal-informazzjoni li l-pubbliku jirċievi fir-rigward tad-donazzjoni u t-trapjanti tal-organi. Il-workshop jista' jindirizza temi bħalma huma t-titjib tal-ħiliet ta' komunikazzjoni tal-professjonisti tas-saħħa u tal-gruppi ta' appoġġ, u inklużi seminars dwar modi ta' ġestjoni ta' publiċità negattiva. Dan għandu jwassal għal apprezzament u għarfien miżjud tad-donazzjoni u t-trapjanti tal-organi. [Sejħa għall-offerti]

3.3. Temi indirizzati fit-tieni għan “Il-promozzjoni tas-saħħa”

L-attivitajiet f’din it-taqsima huma mfassla biex jippromwovu s-saħħa u jevitaw il-mard gravi skont il-prijorità globali li jitnaqqsu l-inugwaljanzi fis-saħħa madwar l-UE kollha billi jindirizzaw fatturi determinanti ewlenin – bħalma huma n-nutriment u l-attività fiżika, il-konsum tal-alkoħol, it-tabakk u d-drogi – kif ukoll fatturi determinanti usa’ tas-saħħa u ambjenti sani. Dan għandu jieħu inkunsiderazzjoni d-dimensjoni tas-sessi.

Fl-2010, l-azzjonijiet li jaqgħu taħt il-kappa ta' dan l-għan se jimmiraw li jikkontribwixxu għal tnaqqis fl-inugwaljanzi fejn tidħol is-saħħa fl-Istati Membri u r-reġjuni tal-UE u bejniethom; biex jippromwovu l-istrateġija Saħħa fil-Politiki Kollha kif ukoll biex jivvalutaw u jinċentivaw investiment sostenibbli fis-saħħa f’livelli nazzjonali u reġjonali, u għaldaqstant isostnu t-temi strateġiċi mfissra fl-Istrateġija tas-Saħħa tal-UE. Attivitajiet ta' kooperazzjoni bejn ir-reġjuni tal-UE u l-awtoritajiet lokali bl-iskop ta' promozzjoni ta' kollaborazzjonijiet bi sħab huma mħeġġa ħafna.

3.3.1. It-tħeġġiġ ta' modi ta' għajxien aktar sani u t-tnaqqis fl-inugwaljanzi fejn tidħol is-saħħa (Anness – Punt 2.1)

3.3.1.1. Promozzjoni tal-Istrateġija Saħħa fil-Politiki Kollha (Anness – punt 2.1.2)

— L-istudju fuq il-verifika tal-impatt ekonomiku tal-integrazzjoni tas-saħħa f’politiki oħra, inkluża l-valutazzjoni tal-effetti dwar saħħa inġenerali u l-impatti ta' distribuzzjoni fuq is-saħħa tal-popolazzjoni. L-iskop huwa l-identifikazzjoni tal-valur miżjud għall-ekonomiji Ewropej u l-forniment lil min ifassal il-politika u lil partijiet interessati oħra ta' argumenti ta' integrazzjoni tas-saħħa. Dan għandu jindika l-prospetti għall-kollaborazzjonijiet bi sħab u s-sinerġiji ma' politiki oħra li jaffetwaw is-saħħa, pereżempju l-politiki soċjali, il-politika ta' koeżjoni, il-kompetittività, it-trasport u l-ambjent, u b’hekk jinħolqu opportunitajiet li minnhom igawdi kullħadd. [Sejħa għall-offerti]

3.3.1.2. Bini ta' kapaċitajiet għas-saħħa pubblika (Anness – punt 2.1.1)

— L-iżvilupp ta' pjanijiet ta' azzjoni u ta' strateġiji fil-livell nazzjonali, reġjonali jew lokali għall-iżvilupp tal-kapaċitajiet tas-saħħa pubblika. L-iskop huwa t-titjib tal-kapaċitajiet tas-sistemi u l-organizzazzjonijiet Ewropej tas-saħħa pubblika inklużi s-sistemi tas-saħħa pubblika, is-soċjetà ċivili, l-NGOs u l-universitajiet. Il-pjanijiet għandhom jimmiraw l-iżvilupp tal-professjonisti tas-saħħa pubblika kif ukoll l-iżvilupp tal-ħiliet tas-saħħa pubblika u l-għarfien ta' dawk li għadhom mhumiex professjonisti full-time tas-saħħa pubblika iżda li ħidmiethom għandha tibbenefika minn għarfien ulterjuri tas-saħħa pubblika (inklużi professjonisti, maniġers u amministraturi tas-saħħa). Huma għandhom jindirizzaw ukoll l-iżvilupp ta' għodda, għarfien u sistemi għall-appoġġ tal-prassi tas-saħħa pubblika, inkluż it-titjib tal-ħiliet tal-komunikazzjoni. Il-kompiti jistgħu jinkludu netwerking u kondiviżjoni tal-prassi t-tajba, żvilupp ta' programm tat-taħriġ, sistemi ta' informazzjoni u aspetti tas-saħħa pubblika tal-amministrazzjoni pubblika. [Sejħa għal proposti għall-proġetti]

— L-iżvilupp ta' għodod, proċeduri, il-prassi t-tajba u xogħol bi prova biex titjieb l-interazzjoni bejn ir-riċerkaturi tas-saħħa pubblika u l-iżvilupp tal-politiki fil-livell tal-UE. B’mod partikolari l-konċentrazzjoni għandha tkun fuq tmexxija, infrastruttura u kapaċità fuq perspettiva li tifrex fuq medda medja u qasira ta' żmien kif ukoll l-iżvilupp ta' kriterji u elementi ta' qofol. L-iskop huwa li tiġi appoġġjata d-definizzjoni tal-proposti tas-saħħa tal-politika u l-iżvilupp bil-ħsieb ta' tisħiħ tas-soċjetà ċivili u l-NGOs fil-qasam tas-saħħa b’mod partikolari fl-istati Membri l-ġodda u l-pajjiżi ċentrali u dawk tal-Lvant Ewropej. [Sejħa għal proposti għall-proġetti]

— Għotjiet ta' operat lil netwerks u organizzazzjonijiet Ewropej mhux governattivi li jkopru kwistjonijiet orizzontali wesgħin tas-saħħa pubblika li huma ta' relevanza għall-iżvilupp tal-aġenda tas-saħħa tal-UE u b’interess fl-iżvilupp globali tal-politika tas-saħħa pubblika. L-iskop ewlieni huwa t-tisħiħ tan-netwerks u l-organizzazzjonijiet rilevanti biex tittejjeb u tiġi promossal-parteċipazzjoni tas-soċjetà ċivili u l-NGOs fil-livell Ewropea, nazzjonali, reġjonali u lokali fl-implimentazzjoni tal-istrateġija tas-saħħa. [Għotjiet operattivi]

3.3.1.3. Tnaqqis fl-inugwaljanzi fejn tidħol is-saħħa (Anness – punt 2.1.2)

— Appoġġ tekniku u xjentifiku għall-Grupp tal-Esperti tal-UE u gruppi assoċjati inklużi gruppi xjentifiċi, gruppi tal-partijiet interessati u netwerk reġjonali dwar inugwaljanzi fis-saħħa kif ukoll xogħol tekniku biex jinkludi l-iżvilupp ta' metodoloġija u implimentazzjoni ta' programm ta' ħidma dwar stima tal-impatt tal-inugwaljanza tas-saħħa għal 3 snin. L-iskop huwa li jiġu implimentati azzjonijiet fil-Komunikazzjoni tal-Kummissjoni dwar l-Inugwaljanzi fiss-Saħħa (29). [Azzjonijiet konġunti]

— Assistenz teknika fit-tħejjija ta' rapport dwar inugwaljanzi fis-saħħa fl-UE. L-iskop huwa li jiġu implimentati azzjonijiet fil-Komunikazzjoni tal-Kummissjoni dwar l-Inugwaljanzi fis-saħħa. [Sejħa għall-offerti]

3.3.2. Promozzjoni ta' modi ta' għajxien aktar sani u t-tnaqqis fl-għadd ta' mard serju u ta' korrimenti billi jiġu indirizzati l-fatturi determinanti tas-saħħa (Anness – punt 2.2)

3.3.2.1. Tfal u żgħażagħ (Anness – punt 2.2.1)

— Identifikazzjoni u valutazzjoni tal-effettività tal-aqwa prassi bl-iskop ta': (a) promozzjoni tas-saħħa u l-benesseri tat-tfal u ż-żgħażagħ permezz ta' edukazzjoni informali u mhux formali u permezz ta' ħidma soċjali/taż-żgħażagħ, li tibni fuq l-esperjenzi u l-eżempji tal-organizzazzjonijiet taż-żgħażagħ u l-organizzazzjonijiet tal-assistenza soċjali; (b) prevenzjoni taż-żgħażagħ milli jwettqu mġiba riskjuża. (ċ) l-iskejjel u istituti oħra ta' edukazzjoni jsiru ambjent san u ambjent għall-promozzjoni tas-saħħa, ukoll permezz tal-implimentazzjoni ta' kwistjonijiet tas-saħħa fil-krrikuli tal-iskejjel, kif ukoll permezz tal-inizjattiva tas-saħħa taż-żgħażagħ. [Sejħa għal proposti għall-proġetti]

— Analiżi tal-aqwa prassi fil-forniment ta' servizzi jew investiment fl-attivitajiet li jippromwovu s-saħħa mmirati lejn iż-żgħażagħ fil-livell lokali, speċjalment fiż-żoni urbani l-kbar. Il-Kummissjoni biħsiebha tuża r-riżultati tal-attività ffinanzjata għall-iżvilupp tal-inizjattiva tagħha tas-saħħa taż-żgħażagħ, filwaqt li tintegra r-riżultat tal-Konferenza dwar is-saħħa taż-żgħażagħ li saret f’Lulju 2009 fi Brussell. [Sejħa għal proposti għall-proġetti]

3.3.2.2. Saħħa u xogħol (Anness – punt 2.2.1)

— Żvilupp u appoġġ tal-aqwa prassi biex jippermettu lil dawk li għandhom marda kronika jibqgħu jaħdmu jew biex immorru lura fis-suq tax-xogħol. Dan jinkludi programmi ta' rijabilitazzjoni u attivitajiet oħra, partikolarment dawk li jinvolvu kollaborazzjoni bejn is-settur tal-kura tas-saħħa u settur tal-impjiegi. L-iskop huwa l-appoġġ tal-Istrateġija Komunitarja għas-Saħħa u s-Sigurtà fuq il-post tax-xogħol 2007-2012. (30) [Sejħa għal proposti għall-proġetti]

3.3.2.3. Nutriment u attività fiżika (Anness – punt 2.2.1)

— Segwitu tar-riformolazzjoni tal-ikel manifatturat – skambju tal-prassi t-tajba fir-rigward tat-tnaqqis tal-livelli ta' xaħam, xħamijiet saturati u trans xaħmijiet, melħ u zokkor fl-ikel manifatturat li jiffoka fuq aspetti tekniċi u ekonomiċi ta' riformulazzjonijiet f’intrapriżi ta' daqs żgħir u medju. L-iskop huwa appoġġ tas-segwitu tal-implimentazzjoni tal-White Paper dwar Strateġija għall-Ewropa dwar kwistjonijiet ta' saħħa relatati man-Nutriment, il-Piż Żejjed, u l-Obeżità (31). [Sejħa għal proposti għall-proġetti]

— L-iżvilupp u/jew l-implimentazzjoni tal-prassi t-tajba dwar il-mod kif għanha tiġi promossal-attività fiżika f’żoni żvantaġġati mil-lat soċjo-ekonomiku permezz ta' ppjanar li jħares fil-futur tal-infrastruttura permezz ta' politiki ta' rekreazzjoni u azzjonijiet tal-komunità sħiħa. L-iskop huwa appoġġ tas-segwitu tal-implimentazzjoni tal-White Paper dwar Strateġija għall-Ewropa dwar kwistjonijiet ta' saħħa relatati man-Nutriment, il-Piż Żejjed, u l-Obeżità u l-Linjigwida ta' Attività Fiżika tal-UE (32). [Sejħa għal proposti għall-proġetti]

— Kondiviżjoni tal-għarfien prattiku ta' inizjattivi bbażati fil-komunità biex jitnaqqsu l-piż żejjed u l-obeżità. L-iskop huwa appoġġ tas-segwitu tal-implimentazzjoni tal-White Paper dwar Strateġija għall-Ewropa dwar kwistjonijiet ta' saħħa relatati man-Nutriment, il-Piż Żejjed, u l-Obeżità u kontribut ulterjuri tal-iżvilupp tal-politika u l-attivitajiet. [Sejħa għall-offerti]

3.3.2.4. Saħħa sesswali u l-HIV-AIDS (Anness – punt 2.2.1)

B’konformità mal-komunikazzjoni tal-Kummissjonji dwar il-ġlieda kontra l-HIV/AIDS (33) u b’konformità mal-iżvilupp lejn inizjattivi politiċi li jikkonċentraw fuq iż-żgħażagħ u s-saħħa sesswali, għandha tingħata prijorità partikolari li dan li ġej.

Is-saħħa sesswali u ż-żgħażagħ

— Stħarriġ dwar l-għarfien taż-żgħażagħ (12 – 17) dwar is-saħħa sesswali u dik riproduttiva madwar l-istati Membri kollha tal-UE. L-iskop huwa li tittejjeb il-bażi tal-għarfien għal diskussjoni dwar azzjoni adattata fil-livell Ewropew dwar is-saħħa sesswali taż-żgħażagħ. [Sejħa għall-offerti]

— L-identifikazzjoni tal-prassi t-tajba dwar il-metodi u l-isfondi adattati għall-informazzjoni taż-żgħażagħ kollha dwar is-saħħa sesswali u dik riproduttiva b’enfasi partikolari fuq gruppi emarġinati u li diffiċli jintlaħqu bl-għan li jintnaqqsu l-infezzjonijiet trasmessi sesswalment u effetti oħra li jistgħu jitkejlu, bħalma huma tqala mhux ippjanata fost l-adoloxxenti u vjolenza sesswali. L-iskop huwa li jiġu promossi d-diskussjoni u l-iskambju tal-informazzjoni dwar is-saħħa sesswali fil-livell tal-UE għall-iżvilupp ulterjuri tal-politika tal-UE. [Sejħa għal proposti għall-proġetti]

— L-identifikazzjoni ta' metodi użati mill-esperti tal-kummerċjalizzazzjoni biex jintlaħqu ż-żgħażagħ u jiġi vverifikat jekk dawn il-metodi jistgħux jaħdmu u jekk jistgħux jintużaw għall-komunikazzjoni tas-saħħa sesswali liż-żgħażagħ. L-iskop huwa li tiġi appoġġjata/promossa d-diskussjoni dwar is-saħħa sesswali fil-livell tal-UE għall-iżvilupp ulterjuri tal-politika tal-UE. [Sejħa għall-offerti]

Hiv/Aids

B’konformità mal-Istrateġija tas-Saħħa għall-promozzjoni ta' kura ta' kwalità tajba, ekwità u solidarjetà u biex jissaħħaħ il-leħen tal-UE fis-Saħħa Globali, it-tieni komunikazzjoni tal-Kummissjoni dwar il-ġlieda kontra l-HIV/AIDS tistipula dettalji dwar l-għanijiet tal-Unjoni Ewropea biex jinkiseb tnaqqis tal-infezzjonijiet ġodda tal-HIVf’viżjoni li tifrex fuq medda medja ta' żmien u biex tittejjeb il-kwalità tal-ħajja ta' nies li qed jgħixu bl-HIV/AIDS jew li huma affetwati minnha fl-Unjoni Ewropea u l-pajjiżi ġirien. L-attivitajiet li ġejjin għandhom ikunu elementi ta' qofol fil-kontribuzzjoni għal reazzjoni effettiva għall-HIV/AIDS fl-UE u l-viċinat tagħha.

— Żvilupp tal-istrateġiji biex jintlaħqu l-popolazzjonijiet li jinsabu l-iktar f’riskju u biex jiġu żviluppati, b’kooperazzjoni mal-partijiet interessati, mezzi xierqa ta' komunikazzjoni filwaqt li jiġu rispettati l-isfondi kulturali u soċjekonomiċi speċifiċi. L-iskop huwa l-appoġġ tal-implimentazzjoni tal-Komunikazzjoni tal-Kummissjoni dwar l-HIV/AIDS. [Sejħa għal proposti għall-proġetti]

— Promozzjoni kkombinata u prevenzjoni mmirata komplementati b’sorveljanza sinifikanti, aċċess għall-aktar trattament avvanzat, l-ittestjar tal-HIV u infrastruttura effettiva. L-iskop huwa l-appoġġ tal-implimentazzjoni tal-Komunikazzjoni tal-Kummissjoni dwar l-HIV/AIDS. [Sejħa għal proposti għall-proġetti]

— Koordinazzjoni u ffaċilitar tal-iskambju tal-prassi t-tajba u trasferiment tal-għarfien prattiku dwar il-prevenzjoni tal-HIV, l-ittestjar, it-trattament u l-kura fost l-Istati Membri tal-UE u l-pajjiżi ġirien tal-Ewropa tal-Lvant b’konċentrazzjoni partikolari fuq dawk li jużaw id-droga billi jittaqbu. L-iskop huwa l-appoġġ tal-implimentazzjoni tal-Komunikazzjoni tal-Kummissjoni dwar il-ġlieda kontra l-HIV/AIDS. [Għotjiet operattivi]

3.3.2.5. Saħħa mentali (Anness – punt 2.2.1)

B’konformità mal-metodu strateġiku globali dwar is-saħħa mentali (34), kif rifless fil-Patt Ewropew għas-Saħħa Mentali u l-Benesseri (35), il-konċentrazzjoni għandha tkun fuq attivitajiet li jikkontribwixxu għall-implimentazzjoni tar-riżultati tal-konferenzi tematiċi organizzati matul l-2009 dwar “Saħħa Mentali fiż-Żgħażagħ u l-Edukazzjoni” (36) u dwar “Prevenzjoni tad-Dipressjoni u s-Suwiċidju” (37).

— L-involviment taż-żgħażagħ fl-iżvilupp u l-implimentazzjoni ta' strateġiji għall-integrazzjoni tal-promozzjoni tas-saħħa mentali u l-prevenzjoni tad-diżordnijiet mentali f’xenarji edukattivi u inizjattivi taż-żgħażagħ. L-iskop huwa li jinkisbu riżultati akademiċi, soċjali u sanitarji mtejbin. Dan għandu jippermetti lill-Komunità biex tħeġġeġ operaturi oħra biex iwettqu strateġiji simili. [Sejħa għal proposti għall-proġetti]

— Promozzjoni tal-ħolqien ta' netwerks reġjonali u lokali u strateġiji ta' implimentazzjoni għall-promozzjoni tas-saħħa mentali, il-prevenzjoni tad-diżordni mentali u l-prevenzjoni tas-suwiċidju, li jinvolvu l-awtoritajiet tas-saħħa u awtoritajiet pubbliċi oħrajn kif ukoll lil partijiet interessati mhux parti mill-qasam tas-saġġa u s-soċjetà ċivili. Dan għandu jieħu inkunsiderazzjoni l-fatt li d-deċiżjonijiet u l-azzjonijiet meħuda fir-reġjuni u l-muniċipalitajiet għandhom impatt ta' qofol fuq is-saħħa mentali tal-popolazzjoni. L-iskop huwa li jiġu żviluppati eżempji ta' azzjoni dwar saħħa mentali, li l-Komunità tkun tista' tiġbed l-attenzjoni dwarhom bħala prassi tajba. [Sejħa għal proposti għall-proġetti]

— Promozzjoni tal-kooperazzjoni interdixxiplinarja bejn il-professjonisti tas-saħħa li tindirizza r-rabtieit bejn is-saħħa mentali u dik fiżika u li tibni fuq il-komprensjoni dejjem tikber tal-interdipendenza tagħhom. Konċentrazzjoni partikolari ssir fuq l-identifikazzjoni tal-possibilitajiet għall-prevenzjoni tad-dipressjoni f’kopatoloġija mal-mard fiżiku. L-iskop għandu jkun l-identifikazzjoni tal-benefiċċji għal azzjoni bħal din għas-saħħa u l-kwalità tal-ħajja ta' pazjenti u s-sostenibilità tas-sistemi tas-saħħa. Dan għandu jippermetti lill-Kummissjoni biex tappoġġja l-Istati Membri biex itejbu l-kwalità tal-kura u jiżguraw s-sostenibilità tas-sistemi tas-saħħa. [Sejħa għal proposti għall-proġetti]

— Studju, magħmul minn tliet partijiet, li jivvaluta s-sistemi, is-sitwazzjonijiet u r-riżultati tas-saħħa mentali fl-Istati membri. L-iskop huwa l-appoġġ tal-Patt tas-Saħħa Mentali għall-kisba ta' għarfien ulterjuri. L-ewwel parti tiddeskrivi s-sistemi tas-saħħa mentali tal-Istati membri, il-pajjiżi kandidati u l-pajjiżi tal-EFTA/ZEE, filwaqt li tenfasizza d-differenzi u s-similaritajiet tagħhom; it-tieni parti tiikumpila informazzjoni dwar livelli tas-saħħa mentali u l-mard mentali f’dawn il-pajjiżi; it-tielet parti tidentifika l-benefiċċji mil-lat ta' saħħa, edukazzjoni, impjieg u prestazzjoni soċjali mill-investiment fis-saħħa mentali u l-promozzjoni u l-prevenzjoni tagħha mil-lat tas-sanità. [Sejħa għall-offerti]

3.3.2.6. Prevenzjoni tal-vizzji

Tabakk (Anness – punt 2.2.1)

Azzjonijiet relatati mat-tabakk huma żviluppati b’konformità mal-istrateġija globali tal-UE fir-rigward tal-kontroll tat-tabakk kif ukoll il-Konvenzjoni Qafas għall-Kontroll tat-Tabakk.

— Studju dwar disponibilità, aċċessibilità, użu u ambjent regolatorju għal prodotti ġodda tat-tabakk u n-nikotina. L-iskop huwa l-identifikazzjoni ta' kwalunkwe lakuna fil-leġiżlazzjoni eżistenti tal-KE (pereżempju prodotti mhux koperti mil-leġiżlazzjoni tat-tabakk, l-ikel jew il-mediċina). [Sejħa għall-offerti]

— Appoġġ fl-implimentazzjoni tal-politika tal-UE tal-kontroll tat-tabakk, partikolarment f’dak li għandu x'jaqsam ma' li titqajjem kuxenza dwar ir-riskji għas-saħħa. [Sejħa għall-offerti]

— Appoġġ ta' politika xjentifika newtrali. L-iskop ta' din l-attività huwa li jinkiseb appoġġ b’saħħtu għall-implimentazzjoni tal-Konvenzjoni Qafas dwar il-Kontroll tat-Tabakk (FCTC). Ir-riżultat tal-proġett għandu jkun: appoġġ għad-DĠ SANCO fir-rwol tiegħu bħala Katalist Ewlieni għall-iżvilupp tal-linjigwida tal-FCTC għall-ittestjar u l-kejl tal-prodotti tat-tabakk u t-tħeddim effettiv tan-Netwerk Ewropew tal-Laboratorji Govermentali tat-Tabakk. [Ftehim amministrattiv maċ-ĊRK]

Alkoħol (Anness – punt 2.2.1)

B’konformità mal-Komunikazzjoni tal-Kummissjoni dwar Strateġija tal-UE għal sostonn lill-Istati Membri biex titnaqqas il-ħsara relatata mal-alkoħol (38), u biex tiġi żviluppata b’mod ulterjuri politika għal tnaqqis fil-ħsara relatata mal-alkoħol, għandha tingħata prijorità partikolari lil dawn li ġejjin:

— Impressjoni ġenerali li tifrex mal-UE kollha tas-suq u r-regolamentazzjoni fir-rigward tat-tipi ta' xarbiet alkoħoliċi b’appell partikolari għal minuri (alcopops, xorb alkoħoliku mħallat lest, birer aromatizzati, xarbiet enerġetiċi alkoħoliċi kif ukoll prodott oħra bħalma huma gels u ġelati alkoħoliċi). Analiżi tas-sitwazzjoni fil-livell tal-UE għandu jikkontribwixxi għall-iżvilupp u l-koordinazzjoni tal-attivitajiet tal-Istati Membri fil-qafas tal-istrateġija tal-alkoħol tal-UE, b’attenzjoni speċjali fuq il-protezzjoni tat-tfal u ż-żgħażagħ. [Sejħa għall-offerti]

— Studji ulterjuri dwar l-aċċessibilità finanzjarja għax-xorb alkoħoliku fl-UE, li jibnu fuq is-sejbiet fir-rigward tar-rabtiet bejn l-aċċessibilità finanzjarja, il-konsum u l-ħsara ppreżentati fi studju riċenti kkummissjonat mid-DĠ SANCO (39). [Sejħa għall-offerti]

— Kooperazzjoni bejn il-KE u l-Uffiċċju Reġjonali tad-WHO għall-Ewropa dwar żvilupp ulterjuri tal-ġbir konġunt tad-dejta u l-bażi komuni tal-għarfien relatati mas-sitwazzjoni tal-politiki tal-alkoħol fl-Istati Membri. Dan huwa segwitu ta' proġett preċedenti li fih fl-2008 twettaq stħarriġ konġunt tal-konsum, il-ħsara u l-politiki tal-alkoħol, fost oħrajn għall-monitoraġġ tal-implimentazzjoni tal-istrateġija tal-alkoħol tal-UE. Kooperazzjoni ssuktata fuq l-iżvilupp tal-istrument tal-istħarriġ u l-preżentazzjoni tad-dejta hija essenzjali għall-appoġġ u l-valutazzjoni tal-implimentazzjoni tal-istrateġija tal-alkoħol tal-UE wkoll fil-futur. L-għan għal dan il-proġett huwa t-titjib tal-monitoraġġ tal-iżviluppi u l-fatturi ta' indikazzjoni relatati mal-alkoħol fl-Istati Membri biex tissaħħaħ l-implimentazzjoni tal-istrateġija tal-alkoħol tal-UE, biex tiġi evitata d-duplikazzjoni fl-obbligi ta' rrappurtar għall-Istati Membri. Id-WHO tinsab f’pożizzjoni unika biex tirrevedi u tiżviluppa l-fatturi ta' indikazzjoni fil-livell Ewropew. Ftehim ta' għotja diretta mad-WHO biex tiġi żviluppata sistema Ewropea għandu jiżgura li l-istrateġija Ewropea tkun koerenti u kompatibbli bis-sħiħ mal-istrateġija globali. Dan għandu jiffaċilita analiżi komparattiva ħafifa bejn l-UE, l-Istati Membri u partijiet oħra tad-dinja. [Ftehim għal għotjiet diretti mad-WHO]

Drogi illegali (Anness – punt 2.2.1)

B’konformita mal-Istrateġija tal-UE dwar id-Drogi (40) u l-Pjanijiet ta' Azzjoni (41), il-programm ta' prevenzjoni u informazzjoni marbuta mad-Droga (42) tad-DĠ JLS, u r-Rakkomandazzjoni tal-Kunsill dwar il-prevenzjoni u t-tnaqqis tal-ħsara fejn tidħol is-saħħa assoċjata mad-dipendenza mid-droga (43), għandha ssir konċentrazzjoni partikolari fuq l-attivitajiet li ġejjin ta' tnaqqis tad-domanda għad-droga:

— Żvilupp, implimentazzjoni u linjigwida tal-iskambju tal-prassi t-tajba/standards ta' kwalità għal interventi u servizzi ta' tnaqqis fil-ħsara, li jieħdu inkunsiderazzjoni ħtiġijiet speċifiċi ta' dawk li jużaw id-droga (skont is-sess, l-isfond kulturali, l-età u t-tip ta' droga), u li jiffukaw fuq drogi sintetiċi. Użu tad-droga sintetika (pereżempju Stimulanti tat-tip tal-Amfetamina – ATS) huwa xejra li qed tiżdied fl-UE (cf. rapport annwali taċ-Ċentru Ewropew ta' Monitoraġġ dwar id-Drogi u d-Dipendenza fuq-Drogi (European Monitoring Centre for Drugs and Drug Addiction -EMCDDA)), b’mod partikolari fost iż-żgħażagħ. L-iskop huwa t-tisħiħ tal-kwalità u l-effettività tal-attivitajiet ta' tnaqqis tad-domanda, kif mitlub mill-Pjan ta' Azzjoni tal-UE l-għan 8, l-azzjoni 17 (44), bl-għan aħħari ta' trażżin tal-użu tad-droga. Ir-riżultat għandu jikkontribwixxi wkoll għall-ħidma preparatorja ta' inventarju tal-Kummissjoni, bl-appoġġ tal-EMCDDA, previst fl-azzjoni 18 tal-Pjan ta' Azzjoni tal-UE hawn fuq. Dan għandu jgħin lill-Istati Membri biex iwettqu stħarriġ dwar id-disponibilità u l-effettività ta' servizzi tal-prevenzjoni, it-trattament, it-tnaqqis tal-ħsara u r-rijabilitazzjoni. [Sejħa għal proposti għall-proġetti]

— Forniment tal-appoġġ tekniku lill-Kummissjoni għat-tħejjija ta' rapport ta' progress dwar ir-rakkomandazzjoni tal-Kunsill tat-18 ta' Ġunju 2003. L-azzjoni hija prevista fil-Pjan ta' Azzjoni tal-UE 2009-2012 (l-azzjoni 23). L-iskop huwa l-valutazzjoni tal-kopertura mtejba ta' servizzi ta' tnaqqis tal-ħsara, ibbażata fuq l-ewwel rapport adottat fl-2007, li jagħmel użu sħiħ mill-interventi ta' effettività evidenzjata, b’mod partikolari fis-servizzi tal-ħabs u ta' riintegrazzjoni, għal niex li tpoġġew fuq kura ta' segwitu wara li ħarġu mill-ħabs. Dan għandu jippermetti lill-Kummissjoni biex tqis, flimkien mal-Istati Membri, jekk hemmx ħtieġa ta' rakkommandazzjonijiet ulterjuri. [Sejħa għall-offerti]

3.3.2.7. Prevenzjoni ta' mard maġġuri u kroniku u mard rari (Anness – punt 2.2.2)

Mard maġġuri u kroniku

Kankru

— Implimentazzjoni tal-Komunikazzjoni dwra l-Azzjoni kontra l-Kankru: Partenarjat Ewropew (45). L-iskop globali huwa l-appoġġ tal-Istati Membri u partijiet interessati oħra biex jaħdmu flimkien b’mod aktar effiċjenti u effettiv fil-livell Ewropew fl-indirizzar tal-problema tal-kankru, bl-użu ta' strutturi innovattivi ta' kooperazzjoni u governanza. Il-Partenarjat, billi jlaqqa’ l-partijiet interessati Ewropej b’għan u b’impenn komuni li titnaqqas il-problema tal-kankru, għandu jipprovdi lill-Istati Membri u partijiet interessati oħra b’qafas għall-kondiviżjoni tal-informazzjoni, ir-riżorsi, l-aqwa prassi u l-għarfien espert fil-prevenzjoni u l-kontroll tal-kankru. Għandu jgħin ukoll biex jidentifika azzjoni komuni fil-livell Ewropew li tista' tagħti valur miżjud għall-isforzi nazzjonali. [Azzjoni konġunta]

— Appoġġ tekniku, xjentifiku u amministrattiv għall-Partenarjat Ewropew għall-Azzjoni Kontra l-kankru. Il-Komunikazzjoni dwra l-Azzjoni kontra l-Kankru: Il-Partenarjat Ewropew jidentifika l-azzjonijiet speċifiċi f’erba' oqsma: prevenzjoni u promozzjoni tas-saħħa, kura tas-saħħa, riċerka tal-kankru, u informazzjoni u dejta. Il-Partenarjat għandu jidentifika azzjonijiet ulterjuri li għandhom jiġu implimentati biex jilħqu l-għanijiet kif stipulati fil-Komunikazzjoni bi skop globali li titnaqqas il-problema tal-marda fl-UE. L-iskop ta' dan il-kuntratt huwa li jagħti appoġġ tekniku u pariri għall-Partenarjat Ewropew. [Sejħa għall-offerti]

— Fil-kuntest ġenerali tal-azzjoni Ewropea kontra l-kankru, il-forniment ta' dejta ta' kwalità għola, informazzjoni u għarfien dwar il-kankru, fost oħrajn fl-oqsma tar-reġistrazzjoni tal-kankru, l-iscreening tal-kankru, fatturi ta' riskju tal-kankru u strateġiji ta' prevenzjoni tal-kankru, żvilupp ta' skema volontarja Ewropea bi prova ta' akkreditazzjoni għall-iscreening tal-kankru tas-sider u segwitu bbażat fuq il-linjigwida Ewropej għall-assigurazzjoni tal-kwalità fl-iscreening u d-dijanjożi tal-kankru tas-sider. Skema ta' akkreditazzjoni/ċertifikazzjoni aċċettata b’mod estensiv ibbażata fuq il-linjigwida Ewropej ta' assigurazzjoni tal-kwalità għandha tippermetti lin-nisa biex jgħarfu liema unitajiet tas-sider jissodisfaw l-istandards Ewropej ta' assigurazzjoni tal-kwalità u għandha tkun għodda addizzjonali prezzjuża għall-Istati Membri fl-iżgurar li jintlaħqu l-istandards tal-kwalità. L-iskop huwa l-forniment ta' skema bi prova biex tesplora l-potenzjal għall-użu ta' dan il-mekkaniżmu biex jitħeġġeġ titjib kontinwu ta' kwalità fil-kankru tas-sider madwar l-UE kollha. Il-missjoni tal-IARC hija li tikkoordina u twettaq riċerka fuq il-kawżi tal-kankru uman, il-mekkaniżmi tal-karċinoġenesi, u biex tiżviluppa strateġiji xjentifiċi għall-prevenzjoni u l-kontroll tal-kankru. L-IARC hija l-unika organizzazzjoni tat-tip tagħha fil-qasam tal-kankru, u hija tipprovdi appoġġ xjentifiku u għarfien xjentifiku ta' kwalità għoljafil-qasam tal-kankru li fuqhom jorbot id-DĠ SANCO. [Ftehim għal għotjiet diretti mad-IARC]

Saħħa kardjovaskulari

— L-iżvilupp ta' strateġiji u linjigwidi Ewropej biex jidentifikaw metodi strateġiċi ta' prassi tajba madwar is-soċjetà sħiħa biex jindirizzaw mard mhux komunikabbli, partikolarment mard tal-qalb u s-sistema ta' ċirkolazzjoni, b’konċentrazzjoni fuq l-inugwaljanzi u l-kondizzjonijiet soċjali, li jorbtu ma' metodu strateġiku usa’ biex jiġi indirizzat il-mard mhux komunikabbli. Dan għandu jinkludi rappurtar tas-sitwazzjoni attwali u analiżi tagħha fir-rigward tal-mard kardjovaskulari u ta' ċirkolazzjoni fl-UE. L-iskop huwa l-użu tar-riżultati għall-iżvilupp tal-inizjattivi tal-Komunità dwar saħħa kardjovaskulari, li jibnu fuq l-inizjattivi diġà ffinanzjati mill-Komunità. [Sejħa għal proposti għall-proġetti]

Il-marda tal-Alzheimer u dimenzji oħrajn

— Azzjoni teknika għall-appoġġ tat-titjib tal-ġbir ta' dejta epidemjoloġika aħjar dwar dimenzji fl-Istati Membri, analiżi tal-għodda ta' żvelar bikri għad-degradazzjoni konjittiva fil-livell Ewropew u f’dak nazzjonali biex jiġu definiti rakkomandazzjonijiet tal-aqwa prassi u t-twaqqif ta' pjattaforma biex tivvaluta l-prassi attwali fuq drittijiet u biex tippreserva l-awtonomija tal-persuni li jbatu mid-dimenzji kif ukoll biex tippromwovi d-dimensjoni tad-dimenzja fl-azzjonijiet tad-determinanti tas-saħħa fil-livell tal-UE biex jiġi definit sett ta' rakkomandazzjonijiet għall-istil ta' ħajja ta' moħħ san. L-iskop huwa l-implimentazzjoni ta' azzjonijiet fil-Komunikazzjoni tal-Kummissjoni dwar Inizjattiva Ewropea dwar il-marda ta' Alzheimer u dimenzji oħrajn (46). [Azzjoni konġunta]

Disturbi tal-Ispettru tal-Awtiżmu (ASD)

— Implimentazzjoni tal-fażi bi prova tal-Protokoll Ewropew tal-Prevalenza Awtistika kif definit fis-Sistema Ewropea tal-Informazzjoni tal-Awtiżmu. Dan huwa meħtieġ biex tinkiseb informazzjoni valida tal-prevalenza tal- ASD f’bosta pajjiżi Ewropej kfi ukoll biex jiġu definiti metodi għall-ippjanar ta' studju usa’ ta' prevalenza tal-ASD fl-Ewropa. Il-protokoll għandu jipprova jistabbilixxi kif l-awtoritajiet tas-saħħa pubblika taw definizzjoni tal-ASD bħala kondizzjoni, jekk kienx hemm protokolli eżistenti ta' żvelar, inkluża identifikazzjoni bikrija u jekk jeżistux reġistri tal-każijiet u kif jiġu ppreservati. L-iskop huwa l-ġabra ta' informazzjoni inizjali biex tingħata informazzjoni Ewropea kumparabbli dwar l-ASD, li tibni fuq il-ħtiġijiet li diġà ġew identifikati fil-livell Ewropew. [Sejħa għal proposti għall-proġett]

Mard newrodeġenerattiv:

— It-tnedija tal-ewwel fażi ta' Reġsirtu tal-Isklerożi Multipla Ewropea (MS) bħala sistema transnazzjonali ta' ġbir tad-dejta fl-Ewropa abbażi ta' proġetti bi prova ttestjati fi proġetti preċedenti tal-UE fil-qasam li tiffoka fuq l-iżvilupp ta' sett tad-dejta minimu, maqsum f’parti medika u parti soċjo-ekonomika f’ċerti kundizzjonijiet (bħalma hija struttura modulari tar-reġistru, li tippermetti kontribut mir-reġistri nazzjonali eżistenti u futuri). L-iskop huwa l-appoġġ tal-iżvilupp tar-reġistri Ewropej tal-Isklerożi Multipla, biex jipprovdu informazzjoni kumparabbli u attendibbli fil-livell Ewropew. [Sejħa għal proposti għall-proġetti]

— Appoġġ għall-ħolqien tan-netwerks ta' azzjoni dwar mard newrodeġenerattiv jew li jew li għandu x'jaqsam mal-iżvilupp newroloġiku li mhuwiex kopert mill-azzjonijiet eżistenti tal-UE (pereżempju l-Parkinson, l-epilepsija, eċċ.). Dawn in-netwerks għandhom jikkostitwixxu strument ta' qofol biex iżidu l-kooperazzjonital-partijiet interessati u inizjattivi ta' kunsens dwar l-aqwa prassi u l-għarfien epidemjoloġiku dwar dan il-mard u jikkontribwixxu għall-iżvilupp tar-riċerka klinika. L-iskop huwa li jkun hemm informazzjoni Ewropea kumparabbli aqwa fil-qasam tal-mard newrodeġenerattiv jew li għandu x'jaqsam mal-iżvilupp newroloġiku, wara l-Komunikazzjoni dwar Alzheimer u dimenzji oħrajn. [Sejħa għal proposti għall-proġetti]

Mard rari

— Azzjoni teknika li tappoġġja l-iżvilupp tal-bażi tad-dejta Orphanet dwar mard rari u drogi orfni li hija amministrata minn konsorzju kbir ta' soċji Ewropej u li hija l-aktar bażi tad-dejta importanti tal-mard rari fid-dinja. Biex jiġi implimentat it-twaqqif ta' inventarju dinamiku tal-UE tal-mard rari se jkun meħtieġ li l-bażi tad-dejta tiġi żviluppata aktar. L-iskop huwa l-implimentazzjoni tal-azzjonijiet fil-Komunikazzjoni tal-Kummissjoni u fir-Rakkomandazzjoni tal-Kunsill għal Azzjoni Ewropea fil-qasam tal-mard rari (47) billi jingħata punt uniku ta' referenza li jżid il-valur fil-livell Ewropew billi jlaqqa’ l-informazzjoni rilevanti kollha dwar il-mard rari. [Azzjoni konġunta]

— Azzjoni teknika għall-appoġġ tan-netwerk tas-Sorveljanza Ewropea dwar Anomaliji Konġenitali (EUROCAT) amministrat minn konsorzju kbir ta' soċji Ewropej biex tinħoloq sistema tad-dejta ta' prevalenza sostenibbli għal 90 subgrupp ta' anomaliji koġenitali li tiġi aġġornata kull sena. L-iskop huwa l-implimentazzjoni tal-azzjonijiet identifikati fil-Komunikazzjoni tal-Kummissjoni u r-rakkomandazzjoni tal-Kunsill għal Azzjoni Ewropea fil-qasam tal-mard rari. [Azzjoni konġunta]

— Il-ħolqien ta' mekkaniżmu għall-iskambju ta' għarfien bejn l-Istati Membri u l-awtoritajiet Ewropej dwar il-valutazzjoni xjentifika tal-valur miżjud kliniku għal mediċini orfni. L-iskop huwa l-implimentazzjoni ta' azzjonijiet fil-Komunkazzjoni tal-Kummissjoni u fir-rakkomandazzjoni tal-Kunsill għal Azzjoni Ewropea fil-qasam tal-mard rari permezz tal-kondiviżjoni tal-informazzjoni f’dan il-qasam bejn l-Istati Membri b’mod effiċjenti kemm jista' jkun. [Sejħa għall-offerti]

— Titjib u rfinar tad-definizzjoni tal-mard rari li jieħdu inkunsiderazzjoni l-aspetti ta' inċidenza kif definiti fil-fil-Komunkazzjoni tal-Kummissjoni u fir-rakkomandazzjoni tal-Kunsill għal Azzjoni Ewropea fil-qasam tal-mard rari. L-iskop huwa l-implimentazzjoni tal-azzjonijiet fil-Komunkazzjoni tal-Kummissjoni u fir-rakkomandazzjoni tal-Kunsill għal Azzjoni Ewropea fil-qasam tal-mard rari, li jirriflettu b’mod partikolari t-tħassib dwar id-definizzjoni tal-mard rari espress waqt id-diskussjoni fil-Parlament Ewropew. [Sejħa għal proposti għall-proġetti]

— Appoġġ għall-ħolqien tar-reġistri l-ġodda dwar mard rari. Dawn ir-reġistri għandhom jikkostitwixxu strumenti ewlenin biex iżidu l-għarfien dwar mard rari u jiżviluppaw riċerka klinika. Dawn huma l-uniku mod li jiġbor id-dejta biex jinkiseb daqs suffiċjenti ta' kampjun għal riċerka epidemjoloġika u/jew riċerka klinika. Se jiġu kkunsidrati sforzi kollaborattivi biex tiġi stabbilita ġabra ta' dejta u l-preservazzjoni tad-dejta, sakemm dawn ir-riżorsi jkunu miftuħa u aċċessibbli. L-iskop huwa l-implimentazzjoni ta' azzjonijiet fil-Komunkazzjoni tal-Kummissjoni u fir-rakkomandazzjoni tal-Kunsill għal Azzjoni Ewropea fil-qasam tal-mard kif ukoll fir-rakkomandazzjonijiet tal-Forum ta' Livell Għoli tal-Forum Farmaċewtiku. (47) [Sejħa għal proposti għall-proġetti]

— Appoġġ tal-issuktar tan-netwerks eżekuttivi eżistenti tal-UE dwar informazzjoni u reġistri dwar mard rari f’bosta oqsma (pereżempju ERCUSYN, REGISCAR, EuroMyasthenia). L-iskop huwa l-implimentazzjoni ta' azzjonijiet fil-Komunkazzjoni tal-Kummissjoni u fir-rakkomandazzjoni tal-Kunsill għal Azzjoni Ewropea fil-qasam tal-mard kif ukoll fir-rakkomandazzjonijiet tal-Forum ta' Livell Għoli tal-Forum Farmaċewtiku. [Għotjiet operattivi]

3.3.2.8. Ambjenti sani (Anness – punt 2.2.3)

B’konformità mal-Pjan Ewropew tal-Ambjent u l-Azzjoni tas-Saħħa (48), se tingħata konċentrazzjoni partikolari lill-attivitajiet li ġejjin:

— L-iskambju tal-aqwa prassi fl-Istati Membri dwar il-prevenzjoni u l-ġestjoni tal-mard respiratorju kroniku bħalma hija l-ażma u l-Mard Pulmonari Kroniku ta' Ostruzzjoni. Mard respiratorju bħlam ahija l-ażma huwa wieħed mill-kawżi l-iktar komuni ta' patoloġija fit-tfal. Id-WHO tal-Ewropa identifikat żieda importanti tar-rata tal-ażma għat-tfal fl-Ewropa. L-Istudju Internazzjonali tal-Ażma u l-Allerġiji fit-Tfulija (ISAAC) sab 11,5 % prevalenza medja annwali ta' sintomi tal-ażma awtorapportati fit-tfal li għandhom età bejn it-13 u l-14-il sena fl-Ewropa. L-attivitajiet attwali jippruvaw inaqqsu l-esponiment tan-nies għal fatturi magħrufa ewlenin ta' riskju, pereżempju t-tabakk u sustanzi oħra li jniġġsu l-arja. Huwa importanti wkoll l-appoġġ tal-ħidma tal-Istati membri dwar il-prevenzjoni u l-ġestjoni tal-mard respiratorju kliniku u l-identifikazzjoni u t-tixrid tal-aqwa prassi. Dan għandu jwassal għal titjib sinifikanti tal-kwalità tal-ħajja ta' nies affetwati billi tiġi żgurata ġestjoni xierqa tal-marda u fl-aħħar mill-aħħar titnaqqas il-patoloġija. [Sejħa għal proposti għall-proġetti]

— Proġett bi prova dwar kejl tal-kwalità tal-arja fil-magħluq ta' sustanzi ewlenin li jniġġsu f’ambjenti differenti fl-Istati membri tal-UE biex jittestjaw protokolli li għadhom kemm ġew żviluppati. Uħud mill-Istati Membri diġà jwettqu monitoraġġ perjodiku tal-kwalità tal-arja fil-magħluq. Iċ-ĊRK żviluppa protokolli standard dwar kif jitwettaq il-monitoraġġ ta' sustanzi lewlenin li jinġġsu fil-magħluq. Dawn il-protokolli jeħtieġ li jiġu ttestjati/validati bl-għajnuna ta' kampanja fuq il-kamp. L-iskop huwa l-forniment lill-Istati membri b’għodda attendibbli, validata biex jitwettaq monitoraġġ u jinkiseb ċertu livell ta' armonizzazzjoni li għandha trendi riżultati attendibbli u kumparabbli madwar l-Istati membri kollha. [Ftehim amministrattiv maċ-ĊRK]

— Identifikazzjoni tal-aqwa prassi fl-Istati membri għat-titjib tal-kwalità tal-arja fil-magħluq b’referenza għas-sistemi ta' tisħin/tisjir u tal-arja kundizzjonata (manutenzjoni, ventilazzjoni eċċ.). L-iskop huwa l-forniment lill-Istati Membri bi prassi tajba dwar miżuri ta' benefiċċju tal-ispejjeż biex tittejjeb il-kwalità tal-arja fil-magħluq fid-djar. [Sejħa għal proposti għall-proġetti]

3.3.2.9. Prevenzjoni tal-korrimenti (49) (Anness – punt 2.2.4)

— Implimentazzjoni ta' Pjan ta' Azzjoni tas-Sikurezza tat-Tfal (PAST) fil-pajjiżi l-ġodda, aġġornament tal-informazzjoni eżistenti u l-espansjoni tal-PAST eżistenti fi pjanijiet nazzjonali għall-gruppi ta' etajiet kollha. L-iskop huwa li tiġi mmirata s-sikurezza tat-tfal, partikolarment dil-pajjiżi l-ġodda u biex jinkisbu 27 sommarju tal-pajjiżi tal-prestazzjonijiet tal-istati Membri fir-rigward tal-livell ta' sikurezza mogħti lit-tfal u l-adoloxxenti, abbażi ta' ‘l fuq minn 100 strateġija u politika ta' prevenzjoni fil-livell nazzjonali. Ir-riżultati ta' dawn il-valutazzjoni tad-dokumenti tar-rapport huma mmirati fl-aħħar mill-aħħar għaż-żieda tal-livell tas-saħħa kollha tat-tfal. [Sejħa għal proposti għall-proġetti]

— Tħejjija ta' rapport ta' valutazzjoni erba' snin wara l-adozzjoni tar-Rakkomandazzjoni tal-Kunsill tal-2007 (50). Biex jiġi determinat jekk il-miżuri proposti humiex effettivi u biex tiġi vvalutata l-ħtieġa għal azzjoni ulterjuri, l-iskop huwa li jingħata appoġġ tekniku għat-tħejjija ta' rapport dwar l-implimentazzjoni tal-politika tal-Komunità. Se tittieħed dejta mill-Bażi tad-dejta tal-Korrimenti u għandhom jitpaċew il-lakuni (pereżempju permezz ta' analiżi xjentifika, ġbir addizzjonali tad-dejta mill-Istati Membri u l-partijiet interessati). Dan għandu jippermetti lill-Kummissjoni biex tqis, flimkien mal-Istati Membri, jekk hemmx ħtieġa ta' rakkommandazzjonijiet ulterjuri. [Sejħa għall-offerti]

— Il-prevenzjoni tal-korrimenti u l-promozzjoni tas-sikurezza permezz ta' Konferenza Ewropea. L-iskop huwa l-għajnuna lill-gvernijiet tal-Istati Membri u lil partijiet interessati oħra fl-identifikazzjoni tal-prijoritajiet ta' azzjoni fil-livell nazzjonali kif ukoll l-iffaċilitar tal-iżvilupp ta' pjanijiet nazzjonali, infrastrutturi u kapaċitajiet għall-promozzjoni fil-livell nazzjonali, reġjonali u lokali. Il-parteċipanti għandhom jirrappreżentaw Ministri tas-saħħa, dipartimenti tal-gvern u aġenziji rilevanti oħra, professjonisti tas-saħħa, persuni li jipprattikaw fil-prevenzjoni tal-korrimenti u l-promozzjoni tas-sikurezza, persuni akademiċi u s-settur privat. Hija għandha turi l-impenn Komunitarju għall-prevenzjoni tal-korrimenti, partikolarment fost gruppi vulnerabbli. Hija għandha tagħti rakkomandazzjonijiet għal azzjoni ulterjuri, u b’hekk tgħin lil